Travelog Ziarah & Qurban Kasih Ummah 1435H ke Filipina

Program Ziarah & Qurban Kasih Ummah (QKU) 1435H ke Filipina bermula dari 3 hingga 6 Oktober 2014 lalu untuk ziarah dan memantau pelaksanaan ibadah qurban di sana serta menyampaikan sumbangan kepada mereka yang memerlukan. Berikut adalah catatan kembara ke Filipina oleh Saudara Abdul Hafidz Hashim, Pengurus Operasi QKU 1435H.

3 Oktober 2014 : Tiba di Manila
Setibanya di Manila kami terus di bawa ke lokasi penginapan iaitu di Muslim Town, Quiapo. Kami menginap di Hotel 99, hotel terbaik (gambar kanan) di sini tetapi hanya boleh saya letakkan taraf paling tinggi dua bintang buat masa ini kerana masih dalam proses pengubahsuaian dan pembesaran.

Pada malamnya kami sempat berkunjung ke SM Mall, gedung membeli-belah terbesar di Manila. Saya sempat membeli sedikit cenderahati di kedai ini. Tetapi, untuk perbandingan mereka yang membaca, barangan di kedai ini agak mahal walaupun selepas diskaun. Pepatah baru yang saya pelajari: “Kalau membeli di tempat seperti KLCC, harganya pun seperti di KLCC!”

4 Oktober 2014 : Solat Eiduladha di Rizal Park
Di Quiapo, terdapat dua buah masjid. Yang menjadi kunjungan pelawat ialah “Golden Mosque” ini. Alhamdulillah, sempat solat subuh di masjid ini. Seperti kebanyakan negara lain di Asia Tenggara, walaupun bermazhab Syafie, mereka tidak membaca doa qunut dalam solat Subuh. Kelihatan dua buah pedicab (seakan beca), yang merupakan salah satu pengangkutan utama di Filipina.

Muslim Town, Rizal Park & Golden Mosque

Filipina menyambut Eiduladha sehari awal dari Malaysia. Antara lokasi untuk solat Eiduladha di Manila ialah di Rizal Park, sebuah padang awam di tengah bandar. Kami solat tepat jam 7.00 pagi waktu Filipina. Disebabkan hujan lebat pada sebelah malamnya, sebahagian padang agak basah dan berlopak tetapi ia tidak menghalang ribuan untuk hadir solat berjamaah.

Malacanang Palace, Intramuros dan Fort Santiago

Sepatutnya selepas solat Eiduladha kami perlu terus ke airport untuk ke Cotabato. Tetapi kami menerima makluman penerbangan ditangguhkan ke pukul 1.00 tengahari. Kami mengambil peluang untuk melawat tempat bersejarah.

Lokasi pertama ialah Malacanang Palace – kami tidak dibenarkan  mengambil gambar. Lokasi kedua ialah peninggalan Intramuros. Kubu ini masih utuh binaannya dan masih terdapat banyak meriam di sini. Tentera Islam yang dipanggil Moro pernah bertempur menentang tentera Sepanyol yang berkubu di sini.

Lokasi ketiga yang dilawat ialah Fort Santiago. Bayaran masuk sebanyak P75 dikenakan. Kompleks ini lebih besar dan asalnya ia bersambung dengan Intramuros. Di sini juga terletaknya kubur Jose Rizal, figura yang tidak dapat dipastikan samada beliau Islam atau Kristian.

Untuk yang ingin membeli cenderahati, di luar kompleks ini ada kedai yang menjual dengan harga yang lebih murah dari Kedai Kultura di SM Mall. Atau anda boleh juga tawar menawar dengan penjaja yang berkeliaran. Keychain boleh ditawar sehingga tujuh untuk P100.

Cotabato City: Markaz Al-Amir, IMT dan Kompleks Al-Nor

Inilah hotel tempat kami menginap di Cotabato. Hotel dimiliki oleh pasangan beragama Islam. Kawasan ini dibina untuk menjadi one stop centre. Yang telah siap ialah stesen minyak, hotel dan bengkel. Sedang disiapkan adalah deretan kedai termasuk kedai makan.

Hotel Em Manor & Markaz Al-Amir

Lokasi ziarah pertama kami di Cotabato City ialah rumah anak yatim, Markaz Al-Amir. Melalui sumbangan dermawan dari Malaysia, kami meraikan anak-anak ini dengan jamuan makan malam yang agak istimewa berbanding juadah harian mereka. Kelihatan anak-anak perempuan sedang menyenduk makanan. Ini pula anak-anak lelaki rumah anak yatim Markaz Al-Amir. Yang peliknya, mereka makan secara berdiri. Rupanya ia satu kebiasaan di Cotabato.

Lokasi kedua kami ialah ke pejabat International Monitoring Team (IMT). Ia ialah satu badan yang ditubuhkan untuk memantau proses pembentukan kerajaan autonomi di Mindanao. Kami diundang untuk makan malam bersama mereka. Asalnya ada enam negara yang terlibat, kini hanya lima negara sahaja yang masih terlibat. Pasukan ini diketuai oleh tentera Malaysia. Kelihatan Kapten Azhar (TLDM) sedang memberi penerangan tentang peranan IMT.

Selepas dari pejabat IMT, kami berkunjung ke Kompleks Al-Nor. Kompleks ini satu-satunya pusat perniagaan dan hotel milik orang Islam di sini. Pemilik tempat ini juga memiliki hotel Em Manor yang kami duduki, terletak tidak jauh dari Kompleks Al-Nor. Di sini, kami bertemu dengan satu lagi rombongan ziarah dari Malaysia dan aktivis kebajikan IHH dari Turki. Mereka menginap di Hotel Al-Nor. Kami sempat minum Boku Juice di sini.

5 Oktober 2014 : Grand Mosque

Pada hari kedua di Cotabato City, lokasi pertama yang dituju ialah “Grand Mosque” atau Masjid Sultan Hassanah Bolkiah. Masjid ini adalah yang terbesar di Filipina dan kos pembinaannya disumbangkan oleh Sultan Brunei, terletak di sebelah Sungai Tamontaka dan berhampiran dengan laut. Bagaimanapun ia hanya dimanfaatkan untuk Solat Jumaat, Solat Eidulfitri dan Eiduladha sahaja kerana terletak jauh dari penempatan.

Golden Mosque & peserta ziarah menaiki pedicab

Dalam perjalanan balik dari Grand Mosque, peserta diberi peluang untuk menaiki “pedicab”. Pedicab dalam gambar ini lebih simple berbanding yang biasa digunakan dalam bandar. Cuma payung besar menjadi pelindung dari panas atau hujan.

Destinasi kami yang kedua pada hari kedua ialah Kampung Darapanan. Penduduk kampung telah berkumpul untuk menyambut kami. Acara sambut ringkas dibuat untuk kami dan kami juga dijamu dengan makanan tradisional.

Pemimpin mereka berbicara dalam bahasa Arab, dan kebanyakan mereka boleh berbahasa Arab hasil didikan di madrasah yang ada walaupun serba dhaif. Kelihatan dalam gambar, Pengarah Qurban Kasih Ummah (QKU), Tuan Yaacob Tuan Sof, sedang menyampaikan ucapan.

Pelaksanaan qurban di Cotabato adalah dengan kerjasama ACT Philippines. Saya telah diminta untuk melakukan penyembelihan pertama di sini. Lihat rumah yang di belakang gambar. Dinding rumah dari buluh ini banyak terdapat di kampung saya ketika masih kecil pada tahun 1970-an. Masih jauh untuk mereka mencapai tahap pembangunan seperti di negara kita.

Kelihatan juga peserta ziarah wanita bergambar dengan beberapa orang wanita Kampung Darapanan. Lihatlah kerusi yang digunakan, semuanya dibuat sendiri. Dewan yang ada pun cukup dhaif, berdinding blok bata tanpa diratakan dengan simen. Tingkapnya pula menggunakan bilah papan, bukannya kaca.

Ini pula gambar di Bario, lokasi kami seterusnya. Ia terletak di Daerah Sultan Mastura dan merupakan satu perkampungan Islam berhampiran pantai. Qurban untuk empat orang peserta ziarah dilaksanakan di sini. Kelihatan peserta qurban bergambar bersama lembu qurban dan senarai nama mereka.

Saya menolak untuk melakukan penyembelihan di sini, sebaliknya hanya menjadi saksi sahaja. Perkampungan ini juga pernah menerima sumbangan dari warga Malaysia. Yang terkini yang disampaikan semasa bulan Ramadhan baru-baru ini, iaitu sistem solar untuk bekalan eletrik.

Kerja-kerja menimbang dibuat sebelum daging qurban diagihkan, agar agihan boleh dibuat dengan lebih adil. Hampir seluruh penduduk kampung turun untuk bersama melaksanakan ibadah qurban ini. Pengarah QKU turut menyampaikan agihan daging qurban pertama kepada penduduk kampung. Kemudian, kami bergambar beramai-ramai dengan kanak-kanak dan beberapa orang penduduk kampung. Kelihatan di tengah bumbung masjid, hujung panel solar yang disumbangkan oleh rakyat Malaysia untuk masjid ini.

Selepas menyaksikan ibadah qurban, kami berjalan kaki ke pantai dan berehat sebentar di pondok yang ada disediakan. Uniknya, pasir di pantai ini berwarna hitam. Mungkin disebabkan pengaruh gunung berapi. Jika di Langkawi hanya kawasan kecil sahaja pasirnya berwarna hitam, tetapi di sini saujana mata memandang. Pantai Semui Seashore ini juga terdapat banyak kepah. Dalam masa yang singkat beberapa orang daripada kami telah berjaya mengumpulkan sebanyak ini.

Saya bertemu dengan anak-anak ini yang sedang menangkap ketam, bukan untuk dimakan tetapi dijadikan mainan. Warna ketam itu juga sangat menarik. Jumlah yang ditangkap agak banyak. Kami juga dihidangkan makan tengahari yang ringkas tapi cukup menyelerakan. Makan tengahari disudahi dengan hidangan segar Buko Juice, iaitu air kelapa. Setiap seorang diberikan sebiji buah kelapa.

Sungai Rio Grande, Gua Kutawato & City Central Arcade

Kami melewati satu perkampungan di tebing sungai Rio Grande. Sungguh dhaif keadaan mereka. Kami bercadang untuk melaksanakan qurban di sini pada tahun hadapan. Kami berhenti di jambatan ini untuk mengambil gambar gelagat anak-anak yang sedang bermain ini. Mereka melompat dari jambatan, yang ketinggiannya lebih kurang bangunan tiga tingkat, tanpa rasa takut dan tanpa rasa malu.

Setelah beredar dari Bario, kami melawat tempat yang menarik di sekitar Cotabato City. Antara lokasi lawatan kami ialah ibu pejabat kerajaan autonomi Mindanao.

Kami juga melawat Gua Kutawato yang dikatakan pernah menjadi tempat persembunyian kaum wanita dari tentera Jepun. Oleh kerana tiada lampu di dalam, kami tidak boleh masuk jauh. Khabarnya panjangnya lebih kurang 400 meter. Kami juga mengunjungi City Central Arcade yang merupakan pasar basah. Sempat kami membeli nenas Del Monte yang terkenal dengan rasanya yang manis.

Markaz An-Nahdah ini merupakan madrasah yang pertama ditubuhkan di Cotabato City. Setelah melalui peredaran zaman, kini bangunannya ialah dari batu-bata dan konkrit. Dalam perjalanan balik ke hotel, sempat singgah di gerai yang menjual durian. Durian di Filipina kebanyakannya berasal dari Davao. Oleh kerana ianya dipetik, masak diperam, rasanya seakan-akan durian siam.

Pada malam harinya, para penggerak ACT Mindanao meraikan kami di rumah Ustaz Abdul Kadir. Kami dihidangkan dengan menu tempatan termasuk ikan haruan bakar. Pencuci mulut pula ialah Wagik, yang bukan seperti wajik kita. Sebaliknya bubur pulut hitam yang dikacau sehingga kering.

6 Oktober 2014 : Ocean Park & Markaz Ash-Shabab

Pagi hari ketiga di Cotabato, kami bertolak dari hotel ke lapangan terbang pada pukul 6.00 pagi. Kami balik ke Malaysia pada hari ini. Dari Cotabato, kami perlu ke Manila dahulu. Perjalanan ke airport menaiki jeepney, yang hanya boleh didapati di Filipina. Selain pedicab, jeepney juga merupakan kenderaan awam utama di sini. Bas pula hampir tiada.

Di Manila, kami disediakan sarapan berat dan “berkelah” di Rizal Park, lokasi kami solat Eiduladha tempohari. Oleh kerana hari ini adalah cuti umum Eiduladha yang dibawa ke depan, maka ramai orang yang mengambil peluang melakukan riadah di sini. Oh ya, kerajaan Filipina menetapkan Eiduladha dan Eidulfitri sebagai cuti umum nasional.

Pemandangan biasa di Manila dan bandar-bandar besar lain di Filipina. Ribuan anak tidak berbapa merempat di merata tempat. Begitu juga warga gelandangan, cukup ramai. Kami sempat menghulurkan air mineral dan beberapa paket nasi yang tidak kami jamah untuk seorang anak dan adik-beradiknya.
Lokasi lawatan kami seterusnya ialah Ocean Park. Kami mengambil pakej yang paling pendek kerana kesuntukan masa. Penerbangan pulang kami adalah pada pukul 4.20 petang. Pakej termurah berharga P600 dan membolehkan kami masuk ke Oceanarium, Rumah Salji dan Akuarium Jellyfish. Terowong kaca ini lebih besar daripada yang terdapat di Langkawi.

Antara yang boleh dilihat di Oceanarium, kuda laut ini. Di Akuarium Jellyfish, menempatkan pelbagai jenis obor-obor. Siapa yang berkunjung ke Manila, boleh membeli cenderamata di luar rumah obor-obor ini. Ada pelbagai jenis cenderamata menarik termasuk bahan silap mata.

Kami juga berkunjung ke pejabat Markaz Ash-Shabab, rakan NGO kami yang melaksanakan qurban bagi pihak QKU di Manila dan Marawi. Kami juga menumpang solat jamak Zuhur dan Asar di sini. Pengarah QKU, Tuan Yaacob turut menyampaikan wang untuk membeli haiwan qurban kepada Bro Omar, wakil Markaz Ash-Shabab.

Di Markaz Ash-Shabab dan ketibaan di KLIA2

Petugas QKU di Malaysia, datang bertugas pada hari tasyriq yang pertama lagi untuk memastikan tiada penyertaan qurban yang tertinggal dan untuk meraikan penyertaan last minute. Kemudian mereka memaklumkan kami jumlah qurban last minute ini. Turut disumbangkan ialah bantuan awal untuk penambahbaikan sebuah madrasah di kampung Bro Omar, lebih kurang tiga jam perjalanan dari Manila.

Kembalinya kami ke KLIA2, bermakna tamatlah program Ziarah Qurban Kasih Ummah ke Filipina untuk tahun ini. Moga ada peluang lagi untuk menyampaikan sumbangan dan berbakti untuk mereka yang memerlukan, insyaa-Allah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Murid tadika taja anak yatim Gaza, Rohingya

Menurut Pengerusi MyCARE Johor, Prof. Madya Dr Mohd Zin Kandar, melalui program ‘Sayangkan Anak-anak Yatim’ dan ‘Masih Ada Yang Sayang’, sejumlah RM170,000 telah dikumpul dan akan digunakan khas untuk tujuan tersebut.

“Semenjak awal tahun 2017, program-program di atas telah dijalankan di rangkaian Tadika dan Taska Iman yang bertujuan menanamkan bibit-bibit kasih dan sayangkan kawan-kawan sebaya mereka di negara-negara bergolak,” jelasnya.

Tambah beliau, kanak-kanak tadika turut dididik supaya menabung untuk rakan mereka di Palestin, Syria dan Rohingya dengan bimbingan guru-guru tadika dan ibu bapa masing-masing.

“Tabung MyCARE telah diedarkan kepada 1,200 kanak-kanak di Tadika dan Taska Iman di 20 cawangan di Johor Bahru, Batu Pahat dan Muar pada awal sesi persekolahan 2017 dan telah dikumpulkan semula pada akhir sesi pengajian baru-baru ini.”

Dengan sumbangan tersebut, kata Dr Zin lagi, Tadika dan Taska Iman telah berjaya menaja anak-anak yatim Rohingya seramai empat orang dan 55 anak-anak Yatim Palestin di Gaza.

“Setiap mereka (anak yatim Gaza) akan menerima USD50 (RM190) sebulan melalui tabung tajaan ini yang diuruskan oleh Pejabat MyCARE di Gaza.”

Menurutnya, ini bermakna anak-anak di Tadika dan Taska Iman telah membantu rakan-rakan mereka di Gaza setiap bulan bagi menampung keperluan makanan dan pendidikan mereka.

Ujar beliau, secara keseluruhan, MyCARE telah menaja hampir 2,500 anak-anak yatim sumbangan rakyat Malaysia termasuk daripada program di Tadika dan Taska Iman.


Bajet 2015: Kurangkan Hutang, Kawal Ketirisan, Hindarkan Riba

Pertubuhan IKRAM Malaysia (IKRAM) mengambil perhatian Bajet 2015 yang dibentangkan pada 10 Oktober 2015 mengandungi beberapa perkara yang positif untuk rakyat termasuk:

Namun, IKRAM berasa kesal kerana bajet kerajaan dijangka dalam keadaan defisit lagi bagi kali ke-17 berturut-turut semenjak tahun 1997. Hal ini juga bermakna, hutang terkumpul kerajaan meningkat lagi menghampiri angka RM800 bilion.

IKRAM ingin memperingatkan kerajaan bahawa amalan pembiayaan secara berhutang ini akan menyumbang kepada masalah inflasi dan mendorong pertambahan kos kehidupan. Oleh itu, ia akan memberikan kesan yang negatif kepada kehidupan rakyat dalam jangka masa panjang.

Tambahan pula, IKRAM prihatin bahawa hampir keseluruhan hutang tersebut adalah dalam bentuk yang tidak menepati syariah.

Hutang kerajaan yang sentiasa meningkat ini juga akan menyebabkan kerajaan terpaksa meningkatkan kutipan cukai dalam pelbagai bentuk daripada rakyat termasuk melalui GST dan lain-lain.

Oleh yang demikian, IKRAM menyeru supaya kerajaan:

1.    mempertingkatkan usaha untuk menangani masalah perbelanjaan kerajaan yang sentiasa meningkat, yang melebihi pendapatan kerajaan dan mengakibatkan kewangan kerajaan mengalami defisit selama 17 tahun berturut-turut.

2.    menangani masalah ketirisan dan pembaziran dalam perbelanjaannya.

3.    menyedari bahawa faktor utama kepada peningkatan kos kehidupan adalah sebenarnya sistem riba yang diamalkan di negara ini. Sistem riba ini yang menciptakan wang apabila individu, syarikat dan kerajaan meminjam dana dari sumber perbankan akan mengakibatkan kos kehidupan sentiasa meningkat. Dalam keadaan itu, walaupun pendapatan meningkat, namun beban hutang juga akan meningkat dan ia akan membuat kehidupan rakyat bertambah tersepit.

IKRAM  dengan ini mencadangkan agar kerajaan mencari jalan penyelesaian jangka panjang kepada masalah rakyat melalui penanaman nilai-nilai Islam dalam kalangan pemimpin dan rakyat supaya masalah ketirisan, pembaziran dan kebocoran perbelanjaan dapat diatasi serta sistem kewangan yang berlandaskan amalan riba dapat dihapuskan dan digantikan dengan sistem ekonomi dan kewangan Islam.

Dr Mohd Parid Sheikh Ahmad Presiden IKRAM

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pendekatan Rahmah Dalam Memacu Malaysia Madani

Perdana Menteri, Dato’ Seri Anwar Ibrahim dalam ucapannya pada 12 Januari lalu telah menekankan pendekatan berkonsepkan ‘Rahmah’ dalam semua program Kerajaan Perpaduan yang mengutamakan kebajikan golongan miskin terutamanya miskin tegar.

Melalui pendekatan ini, beliau mahu memastikan tumpuan lebih diberikan terhadap projek pendidikan, kesihatan dan kebajikan rakyat termasuk tebatan banjir, berbanding projek-projek besar atau mega.

Pendekatan rahmah dalam semua program Kerajaan Perpaduan amatlah bertepatan dengan objektifnya untuk memberikan kebaikan, kebajikan dan pertolongan terutamanya kepada golongan miskin dan yang memerlukan.

Pendekatan ini telah dimulakan oleh Kementerian Perdagangan Dalam Negeri dan Kos Sara Hidup (KPDN) yang memperkenalkan inisiatif Payung Rahmah bagi mengurangkan beban kos sara hidup golongan berpendapatan rendah (B40) dan miskin tegar.

Program jangka pendek ini membabitkan empat elemen iaitu Bakul Rahmah (bantuan makanan bulanan), Kafe Rahmah (bantuan makanan pelajar universiti), Jualan Murah Rahmah dan Barangan Rahmah dengan harga barangan-barangan asas yang lebih rendah, di samping Menu Rahmah yang dilancarkan KPDN baru-baru ini.

Selain itu, inisiatif Sumbangan Tunai Rahmah turut dilaksanakan kerajaan kepada keluarga dan individu B40, sebagai kesinambungan daripada bantuan-bantuan tunai daripada kerajaan sebelum ini.

Namun adakah makna rahmah ini difahami dan dihayati oleh masyarakat? Apakah maksud rahmah dalam pendekatan yang digunakan oleh kerajaan sekarang?

Menurut Dewan Bahasa dan Pustaka (DBP), rahmah (dalam bahasa Arab) atau rahmat bermaksud belas kasihan, kurnia, berkat, bahagia, kelebihan, hikmah, faedah dan kegunaan.

Menurut artikel ‘Kajian Semantik Kata Rahmah Dalam al-Quran’ oleh Muhammad Faqih Ihsan (2021), perkataan rahmah sendiri diulang sebanyak 64 kali dalam al-Quran, manakala perkataan tersebut dan kata-kata terbitannya diulang sebanyak 327 kali.

Imam al-Raghib al-Isfahani dalam kitab Mufradat Alfadz al-Quran mendefinisikan rahmah sebagai kelembutan yang menuntut berbuat baik kepada yang disayangi.

Rahmah mengandungi makna yang lebih luas dalam al-Quran dengan tidak kurang daripada 14 makna, antaranya agama Islam, syurga, hujan, kenabian, kenikmatan, rezeki, pertolongan dan kemenangan, kesihatan, kasih sayang, keimanan, petunjuk, Nabi Isa a.s., Rasulullah SAW dan al-Quran itu sendiri.

Jelas di sini bahawa makna perkataan rahmah mencakupi segala bentuk kebaikan dan kebajikan yang seharusnya disebarluaskan kepada umat manusia.

Pertubuhan IKRAM Malaysia (IKRAM) mempunyai aspirasi mencapai perubahan ke arah kebaikan untuk membina sebuah negara yang makmur untuk rakyat Malaysia menggunakan konsep rahmah.

IKRAM sendiri ingin melihat terbinanya sebuah Negara Rahmah di Malaysia dengan agenda kebajikan dan pengislahan terus diberi keutamaan demi perubahan yang lebih baik untuk rakyat dan negara.

Ciri-ciri Negara Rahmah dilambangkan dalam kepemimpinan negara yang kompeten dan berintegriti, sistem pemerintahan yang berasaskan semak dan imbang yang berkesan, tadbir urus yang baik, undang-undang yang adil, masyarakat yang berilmu, berakhlak dan penyayang, institusi keluarga yang utuh.

Ciri-ciri seterusnya ialah hubungan etnik dan penganut agama yang harmoni, ekonomi yang mampan, agihan kekayaan yang saksama, pembangunan yang lestari, kebajikan, kesihatan dan keselamatan rakyat yang terpelihara, dan menerajui usaha keamanan dan kesejahteraan sejagat.

Kesemua 12 ciri Negara Rahmah ini dilihat selari dengan hasrat Perdana Menteri, Dato’ Seri Anwar Ibrahim yang memperkenalkan konsep Malaysia Madani sebagai acuan untuk membangunkan negara, melalui akronim daripada keMampanan, kesejAhteraan, Daya cipta, hormAt, keyakiNan dan Ihsan.

Menurut DBP, madani bermaksud maju dari segi pemikiran, kerohanian dan kebendaan.

Konsep Malaysia Madani juga mengambil teladan daripada kejayaan Nabi Muhammad SAW membina negara Madinah dengan mendamaikan suku Aus dan Khazraj, mempersaudarakan golongan Muhajirin dan Ansar serta menyatukan semua kaum di Madinah.

Dengan yang demikian, pendekatan rahmah oleh IKRAM bukan sahaja sekadar prihatin dengan golongan miskin dan memerlukan, tetapi ia turut melebarkan keprihatinannya dalam segala aspek kehidupan masyarakat dan negara.

Bagi menjayakan Malaysia Madani, sebagai sebuah NGO dakwah, tarbiah dan kebajikan, IKRAM komited untuk menjadi rakan strategik pembinaan negara melalui kerjasama dengan pelbagai pihak termasuk kerajaan, agensi, NGO mahupun swasta.

Ini dapat dibuktikan melalui penganjuran Sambutan Bulan Kebangsaan (SBK) dengan kerjasama Kementerian Perpaduan Negara dan Sambutan Bulan Keluarga Kebangsaan (SBKK) dengan kerjasama Lembaga Penduduk dan Pembangunan Keluarga Negara (LPPKN).

Bagi merapatkan jurang antara kaum, IKRAM bersama-sama dengan NGO-NGO masyarakat madani pelbagai kaum dan agama dalam Gabungan Bertindak Malaysia (GBM) dengan pelbagai aktiviti yang dapat mengukuhkan perpaduan rakyat.

Kebajikan rakyat juga tidak dilupakan melalui Yayasan Ikram Malaysia (i-Bantu) dengan pelbagai bentuk bantuan bersasar kepada golongan miskin, Orang Kelainan Upaya (OKU), ibu tunggal, mangsa-mangsa bencana serta mereka yang memerlukan.

Golongan ibu bapa pula diajar bagaimana untuk membantu proses pembelajaran anak di rumah melalui program Ibu Bapa Memastikan Peningkatan Akademik Anak (IMPAK) yang mensasarkan keluarga B40, dengan sokongan Yayasan Hasanah dan kerajaan Selangor.

Santunan kemanusiaan turut dilebarkan di peringkat antarabangsa melalui Humanitarian Care Malaysia (MyCARE) dengan pelbagai misi bantuan terutamanya untuk pelarian Palestin, Syria, Rohingya Yaman dan negara terlibat serta mangsa-mangsa bencana, peperangan dan kebuluran, dengan kerjasama NGO-NGO kemanusiaan di luar negara.

Di samping itu, advokasi penambahbaikan dasar negara seperti Dasar Keluarga Negara serta pendidikan kebangsaan turut dimainkan oleh IKRAM. Pendidikan masyarakat meliputi konsep Islam wasatiy dan negara rahmah juga dipergiatkan oleh IKRAM.

Ini hanyalah sebahagian contoh sumbangan IKRAM sebagai rakan dalam pembinaan negara. Banyak lagi program yang telah dilaksanakan dan dirancang pada masa akan datang oleh IKRAM demi menyebarkan pendekatan rahmah kepada semua.

Pendekatan rahmah ini adalah milik semua kerana ia mencakupi segala bentuk kebaikan dan kebajikan yang diingini dan diperlukan oleh semua manusia, baik di peringkat individu, keluarga, masyarakat, negara mahupun antarabangsa.

Tanpa sifat rahmah, sikap mengasihi, menghormati dan prihatin untuk menyebarluaskan kebaikan terhadap sesama manusia tidak akan berlaku kerana kepentingan diri dan kuasa yang dimiliki lebih mendominasi.

Rahmah bukanlah milik kerajaan semata-mata, bahkan ia adalah milik semua rakyat Malaysia yang berbilang bangsa dan agama untuk hidup harmoni dan makmur di bawah lembayung persaudaraan kemanusiaan, seterusnya dilebarkan santunannya ke segenap pelosok dunia.

Oleh itu, pendekatan rahmah yang ditekankan oleh Kerajaan Perpaduan kini sewajarnya diperluaskan lagi pelaksanaannya melangkaui kebajikan, pendidikan dan kesihatan golongan rentan dalam memacu pembangunan Malaysia Madani yang holistik, seimbang dan inklusif.

Haji Badlishah Sham Baharin
Presiden
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pemansuhan hukuman mati: Runding dengan semua pihak sebelum bentang di Parlimen

IKRAM mengikuti dengan dekat cadangan Kerajaan untuk memansuhkan hukuman mati mandatori di negara ini. Cadangan yang dinyatakan oleh Menteri di Jabatan Perdana Menteri (Undang-undang), YB Datuk Liew Vui Keong telah mendapat banyak reaksi daripada pelbagai pihak; ada yang mengalu-alukan dan tidak kurang pula yang membantah.

IKRAM menyarankan agar pihak Kerajaan mengadakan perundingan dan mendapatkan pandangan daripada pelbagai pihak sebelum membentangkan cadangan pindaan ini di Parlimen.

Pakar undang- undang (sivil dan syariah), alim ulama, pimpinan daripada semua agama dan ilmuan serta aktivis sosial adalah antara pihak yang perlu dilibatkan dalam proses perundingan ini.

Pemansuhan hukuman mati mandatori sudah tentu akan membawa pelbagai implikasi dari sudut agama dan sosial, dan ini memerlukan penelitian yang mendalam.

IKRAM ingin menyatakan kesediaannya untuk terlibat dalam proses perundingan ini melalui institusinya, IKRAM Legal yang terdiri daripada pakar-pakar perundangan dalam bidang sivil dan syariah.

Semoga dengan pendekatan rundingan ini, satu penelitian yang lebih holistik dapat dilakukan dan satu undang-undang yang adil kepada semua pihak dapat dihasilkan.

Dr Hj Mohd Parid Sheikh AhmadPresidenPertubuhan IKRAM Malaysia


Wakil tunggal MyCARE berjaya masuk Gaza

Beliau telah diberikan kebenaran masuk selepas melalui 13 jam perjalanan dari Kaherah, melepasi belasan pemeriksaan checkpoint tentera Mesir dan menunggu hampir enam jam di pintu sempadan Rafah.

Merupakan misi ke-20 Aqsa Syarif dan MyCARE ke Gaza, misi kali ini mempunyai signifikan yang besar berikutan beberapa siri pembunuhan ke atas penduduk Gaza yang berhimpun secara aman di sempadan Gaza-Israel oleh rejim Zionis Israel sejak 30 Mac 2018.

“Justeru, kami namakan misi kali ini sebagai ‘Aqsa2Gaza20 (A2G20): Operasi Badar 2.0’ bagi meneruskan kesinambungan ‘Operasi Badar 2014’ yang kami lancarkan selepas serangan besar-besaran ke atas Gaza pada bulan Ramadan tahun 2014,” ujar Aqsa Syarif dalam laman Facebooknya.

Antara aktiviti beliau di sana ialah memantau penyaluran sumbangan rakyat Malaysia untuk projek MyRamadan 2018 dan mengaudit projek-projek yang dilaksanakan oleh Pejabat MyCARE Gaza.

Selain itu, beliau juga menziarahi keluarga almarhumah Razan Al-Najjar, sukarelawan MyCARE yang terkorban dalam himpunan Great Return March pada  1 Jun lalu serta menziarahi dan menyampaikan sumbangan kepada keluarga almarhum Dr Fadi Al-Batsh.

Dr Mohd Zin turut berkesempatan menyertai Perhimpunan The Great Return March di sempadan Gaza di timur Shujaiyah dan di Khanyounis selepas menunaikan solat Jumaat.

“Beliau bahkan diberi penghormatan untuk berucap mewakili rakyat Malaysia di hadapan ribuan rakyat Gaza dalam perhimpunan di Khanyounis, tempat Razan an-Najjar dibunuh.”

Semasa perhimpunan, jelas kelihatan tentera-tentera Israel sedang mengawal ketat kawasan sempadan. Sejak Perhimpunan The Great Return March dimulakan pada 30 Mac 2018 yang lalu, lebih 200 orang telah terkorban dan 11,000 orang cedera.

Dr Mohd Zin juga berkesempatan untuk berbuka puasa bersama-sama pasukan perubatan dan sukarelawan yang bertugas serta mendengar kisah-kisah mereka yang menyayat hati semasa bertugas sejak 30 Mac lalu termasuk kehilangan Razan an-Najjar di hadapan mata mereka sendiri.

Teruskan menghulur bantuan anda kepada rakyat Palestin di bulan Ramadan ini: www.billplz.com/myramadan

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Inisiatif didik komuniti Rohingya di Malaysia

Dengan membawa tajuk “Di mana bumi dipijak, di situ langit dijunjung”, MyCARE membuat satu inisiatif baru dengan bertujuan mendidik pelarian Rohingya di Malaysia.

Lebih daripada 35 orang pemimpin Rohingya dari seluruh Malaysia telah hadir dalam sesi perkongsian ini termasuk wakil-wakil dari Kelantan, Johor dan Negeri Sembilan.

Panelis pertama, Pengerusi MyCARE, Prof. Madya Dr. Hafidzi Mohd Noor begitu optimis untuk melihat pelarian-pelarian Rohingya ini dapat balik ke negara mereka dan menubuhkan sebuah negara yang berdaulat.

Panelis jemputan, Dr. Azizah Kassim, Pengerusi Refugee Support Group telah membentangkan satu kertas kerja mengenai sikap rakyat Malaysia serta kelakuan pelarian Rohingya di Malaysia.

Dr. Azizah mempunyai pengalaman lebih daripada 15 tahun dalam mengendalikan isu-isu pelarian di Malaysia.

Beliau mencadangkan beberapa inisiatif bagi mendidik pelarian Rohingya seperti membenarkan anak-anak pelarian ini bersekolah di sekolah kerajaan seperti yang dilaksanakan sebelum tahun 2002.

Tambahnya, pemimpin-pemimpin dalam kalangan mereka juga harus bersatu padu mendidik sikap pelarian Rohingya yang berada di Malaysia supaya tidak menimbulkan masalah sosial.

Semoga langkah pertama MyCARE ini dalam mendidik pelarian Rohingya secara holistik akan menjadi pemangkin usaha seterusnya.

Walau bagaimanapun, pelarian Rohingya yang mempunyai masalah sosial dan pernah menimbulkan masalah wajar dibantu kerana sistem pendidikan mereka telah dihapuskan sejak dahulu lagi oleh rejim Myanmar.


i-Bantu bantu penoreh getah Baling

Sumbangan berupa pek makanan ini turut disertai oleh Yang Dipertua IKRAM Baling, Ustaz Mohd Rozi Abu serta beberapa orang aktivis dan sukarelawan i-Bantu pada Jumaat, 4 November lalu.

Pasukan i-Bantu turut berkunjung ke ‘rumah’ keluarga ibu bapa muda yang berusia awal 20-an yang dibina dalam rezab hutan yang diteroka ayahnya.

“Walaupun sukar tanpa bekalan elektrik, air bersih dan lain-lain, tapi itu sahajalah yang terbaik mampu mereka lakukan menjalani kehidupan sebagai seorang penoreh di sini,” kata Rusmidin Ahmad, aktivis i-Bantu mengenangkan nasib penoreh getah yang kini sedang menghadapi musim hujan.

Rumah terakhir yang sempat sempat dikunjungi i-Bantu ialah rumah seorang ibu tunggal lima orang anak yang baru kematian suami.

“Dimaklumkan suaminya telah lama menghidap penyakit empat serangkai mengakibatkan tiga orang anaknya tidak dapat bersekolah,” jelas Rusmidin.

Untuk menyara kehidupan mereka sekeluarga, si ibu kini menjual kuih dan anak lelakinya kini yang berusia 17 tahun (tidak bersekolah) sekadar bekerja sebagai pelayan restoran.

Walaupun kesemuanya tersenyum lebar menerima sedikit sumbangan ini, pastinya mereka perlu memikirkan untuk hari esok, lusa dan yang akan datang dengan kehidupan yang semakin mencabar dan menekan.

Bertindak sebagai NGO yang mempunyai dana yang terbatas hasil sumbangan ahli orang ramai, IKRAM Baling berharap para pemimpin yang diamanahkan oleh rakyat supaya cakna serta mengambil peduli masalah dan keperitan rakyat bawahan supaya nasib mereka terbela.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


1MDB: Angkat Status Rahsia Laporan Audit dan Adakan Sidang Tergempar Parlimen

Pertubuhan IKRAM Malaysia (IKRAM) amat bimbang dengan perkembangan terkini kes 1MDB di mana pihak berkuasa Amerika Syarikat telah mengumumkan akan menyita sejumlah harta bernilai USD1 bilion yang dikatakan ada kaitan dengan 1MDB.

Meskipun ada yang melihat ini sebagai cubaan campur tangan pihak luar dalam urusan negara, IKRAM melihat ini adalah lantaran kegagalan pihak kerajaan mengurus institusi ini dengan baik dan bijaksana.

1MDB yang telah disekat siasatannya dan cuba disorokkan, kini ternyata telah membengkak, bernanah dan kini semakin membusung.

IKRAM mendesak agar diangkat segera status Rahsia Laporan Audit dan diadakan Sidang Tergempar Parlimen bagi membincangkan isu 1MDB bagi mencari jalan penyelesaian terbaik yang menguntungkan rakyat dan negara.

Wahai Perdana Menteri, Timbalan Perdana Menteri, Menteri-menteri Kabinet, Yang Dipertua Dewan Rakyat serta semua Ahli Parlimen, jadilah negarawan yang berjiwa besar.

Letaklah kepentingan negara dan rakyat melebihi segala kepentingan politik dan peribadi.

Dr Mohd Parid Sheikh AhmadPresiden Pertubuhan IKRAM Malaysia


Kenyataan Media: Himpunan Solidariti Gaza

Pertubuhan IKRAM Malaysia (IKRAM) menyeru semua ahli-ahlinya dan seluruh rakyat Malaysia untuk bersama-sama menyertai Himpunan Solidariti Gaza yang akan berlangsung pada hari Jumaat ini, 18 Julai 2014, pukul 1.30 tengahari. Perhimpunan akan bermula dari Masjid Tabung Haji dan Masjid Asy Syakirin, KLCC dan bergerak ke bangunan Kedutaan Amerika. Perhimpunan ini adalah anjuran beberapa buah organisasi termasuk IKRAM.

Perhimpunan ini diadakan bagi membantah sekeras-kerasnya kezaliman rejim haram Israel yang menyerang bumi Gaza dan membunuh rakyat Palestin termasuk wanita dan kanak-kanak yang tidak berdosa. Rumah dan bangunan penduduk Gaza hancur dan musnah akibat pengeboman yang dilakukan di kawasan penempatan rakyat Palestin.

Perhimpunan bagi mengutuk dan membantah tindakan pengganas Israel telah diadakan di seluruh dunia. IKRAM mengajak seluruh rakyat Malaysia, tanpa mengira kaum, agama dan fahaman politik untuk turun berhimpun pada hari Jumaat ini bagi menyatakan bantahan kepada rejim Israel. Perhimpunan ini juga adalah bagi menunjukkan sokongan padu rakyat Malaysia kepada perjuangan rakyat Palestin.

Mari kita buktikan solidariti rakyat Malaysia bersama rakyat Palestin!


Perkasakan pendidikan Islam – IKRAM

Laporan audit yang memeranjatkan ini timbul ketika pihak pendokong pendidikan Islam masih tertanya-tanya mengenai ketiadaan peruntukan kepada Sekolah Agama Rakyat dan peruntukan yang terlalu kecil kepada sekolah agama secara keseluruhannya daripada Kerajaan Persekutuan dalam pembentangan Bajet 2013 oleh Y.A.B Perdana Menteri pada 28 September 2012. Pembentangan tersebut menggambarkan agenda pembangunan pendidikan Islam tidak termasuk dalam transformasi yang dilaungkan oleh Perdana Menteri. Ia juga memberi maksud agenda Pendidikan Islam tiada tempat dalam pentadbiran Kerajaan Persekutuan.

Pendidikan Islam sudah lama bertapak, telah beroperasi di Malaysia semenjak beberapa abad yang lalu. Pendidikan Islam tradisional telah dimulakan oleh pedagang-pedagang Arab yang tiba di kepulauan melayu pada tahun 674 masehi (55 Hijrah); iaitu sebelum kedatangan kuasa-kuasa barat.  Kini bilangan pelajar-pelajar yang mengikuti sistem pendidikan Islam di seluruh negara melebihi 800 ribu orang; bilangan pendidik melebihi 100 ribu orang; bilangan ibubapa melebihi sejuta orang. Kesan sistem pendidikan Islam adalah positif.  Selain melahirkan tokoh-tokoh ulama dan cendiakawan, umumnya sistem pendidikan Islam melahirkan individu-individu yang sedia berdikari, berakhlak dan mempunyai hemah diri yang tinggi.

Perkara 12(2) Perlembagaan Persekutuan yang berbunyi”.. adalah sah bagi Persekutuan atau sesuatu Negeri menubuhkan atau menyenggarakan atau membantu dalam menubuhkan atau menyenggarakan institusi-institusi Islam atau mengadakan atau membantu dalam mengadakan ajaran dalam agama Islam dan melakukan apa-apa perbelanjaan sebagaimana yang perlu bagi maksud itu…” telah  memperuntukkan Kerajaan Persekutuan diberikuasa untuk mengurus dan menghulur bantuan kepada institusi Islam.

Bagi membolehkan Pendidikan Islam terus berkembang, memperkasakannya dan tidak membiarkannya terpinggir; Kerajaan Pusat dan Negeri sepatutnya memberi peruntukan kewangan yang sewajarnya, selaras dengan peruntukan Perlembagaan Persekutuan tersebut.

Oleh itu, Pertubuhan IKRAM Malaysia dengan ini menuntut agar semua sekolah, termasuk sekolah-sekolah agama, Sekolah agama rakyat  dan sekolah agama swasta yang tidak berorientasikan keuntungan:-

1. dianggap sebagai sistem sokongan (complimentary) dan perlu digalakkan.

2. diberikan peruntukan harta modal, per kapita dan bantuan buku teks daripada KPM.

3. diberi taraf pengecualian cukai di mana ibubapa yang menghantar anak-anak mereka ke sekolah ini dibenarkan memohon pengecualian cukai bagi yuran yang mereka bayar untuk pendidikan anak-anak mereka.

4. disediakan peruntukan dan kemudahan kepada institusi pendidikan Islam sepertimana yang diberikan kepada sekolah-sekolah lain:-

4.3. Pelaksanaan kurikulum dan sistem pentaksiran pendidikan Islam

4.4. Kebenaran memungut dan menerima zakat

4.6. Penyampaian maklumat menyeluruh mengenai perkembangan pendidikan kebangsaan

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kerajaan Tekad Perangi Scammer, Bela Mangsa

Perdana Menteri, Dato’ Seri Anwar Ibrahim berkata pada Waktu Pertanyaan Menteri di Dewan Rakyat pada Selasa bahawa kerajaan akan melakukan pindaan terhadap Kanun Tatacara Jenayah.

Tindakan ini bagi membolehkan pihak yang menjadi mangsa kes penipuan atau ‘scammer’ mendapatkan semula wang masing-masing lebih awal.

Pindaan ini bertujuan mengelak mangsa daripada menunggu sehingga dua tahun untuk mendapatkan semula wang yang ditipu hasil kegiatan jenayah itu, disebabkan proses penghakiman yang berlangsung.

Beliau turut menyatakan bahawa kerajaan bersetuju melanjutkan waktu operasi Pusat Respons Scam Kebangsaan (NSRC) bagi membantu mangsa penipuan untuk mendapat bantuan secara tepat dan segera,

Berikutan itu, Bank Negara (BNM) memaklumkan kepada bank supaya operasi pemantauan berjalan 24 jam dan pengadu boleh menghentikan aktiviti ‘scam’ secara automatik.

Dua tindakan kerajaan ini sedikit sebanyak melegakan puluhan ribu orang yang menjadi mangsa kes penipuan atau ‘scammer’ dengan jumlah kerugian yang bukan sedikit, dari ratusan hingga jutaan ringgit.

Jumlah keseluruhan kerugian setiap tahun juga memperlihatkan angka yang amat tinggi dan menggusarkan, melibatkan ratusan juta ringgit. Apabila dikumpulkan dalam beberapa tahun, jumlah kerugian sudah mencecah ribuan juta ringgit!

Penolong Pengarah Siasatan Jenayah Telekomunikasi Jabatan Siasatan Jenayah Komersial (JSJK) Bukit Aman, Supt Rozeni Ismail dilaporkan berkata, sebanyak 98,607 kes penipuan dalam talian dengan kerugian dianggarkan bernilai RM3.3 bilion dilaporkan di seluruh negara bagi tempoh 2017 hingga 2021.

Dalam tempoh yang sama tambahnya, lebih 30,000 individu ditahan dan daripada jumlah itu lebih 25,000 individu telah dituduh di mahkamah.

Menurut Suruhanjaya Sekuriti Malaysia (SC), secara purata seorang warganegara ditipu bagi setiap 30 minit, dan modus operandi penipuan itu melibatkan penyamaran daripada pihak bank, pihak berkuasa, perniagaan e-dagang atau pelaburan.

“Scammer akan menghubungi anda dan menyamar sebagai pihak berkuasa atau bank dan meminta maklumat peribadi untuk memindahkan wang.”

“Ataupun mereka akan memberi tawaran murah untuk membeli barangan mahal dan meminta anda membuat bayaran terlebih dahulu, kemudian mereka tidak membuat penghantaran,” kata SC dalam laman sosialnya.

Penyamaran sebagai pihak bank atau pihak berkuasa dan jaminan pulangan pelaburan yang tinggi tanpa sebarang risiko merupakan antara muslihat penipuan yang paling sering digunakan.

Sehubungan itu, kita perlu menyemak maklumat terlebih dahulu melalui saluran rasmi pihak berkuasa dan sentiasa berwaspada serta melaporkan jika mendapat tawaran yang mencurigakan.

Dalam pada itu, Anwar turut mendedahkan statistik yang menunjukkan bahawa sejak penubuhan Pusat Respons Scam Kebangsaan (NSRC) pada 14 Oktober 2022 sehingga April 2023, sebanyak 30,069 panggilan diterima.

Daripada jumlah itu, sejumlah 11,858 adalah panggilan mangsa ‘scam’ dengan jumlah kerugian yang dilaporkan sebanyak RM104.8 juta.

Kertas siasatan yang dibuka ialah sebanyak 3,595 kes bagi kesalahan penipuan di bawah seksyen 420 Kanun Keseksaan dan sebanyak 33 kertas siasatan bagi kesalahan pengubahan wang haram telah melibatkan sekatan berjumlah RM34.8 juta.

Menurut NSRC, jika kita menjadi mangsa penipuan, kita perlu segera hubungi bank atau talian 997 bagi membantu mengurangkan kerugian yang mungkin dialami, walaupun tiada jaminan bahawa kita akan mendapat semula wang anda.

Selain memaklumkan kejadian ini kepada bank anda atau hotline 997 NSRC, kita perlu membuat laporan polis di balai polis berdekatan secepat mungkin bagi membolehkan pihak polis memulakan penyiasatan rasmi.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pengerusi KRSM Pembentang Kolokium Amalan Terbaik

SERI KEMBANGAN – Pengerusi Kelab Remaja Sekolah (KRS) Musleh, Mejar (KRSM) Abdul Rahaim Md Isa merupakan antara pembentang yang dijemput dalam Kolokium Amalan Terbaik anjuran Kementerian Pendidikan Malaysia.

Program yang berlangsung sempena Sambutan Ulang Tahun Penubuhan Kadet Remaja Sekolah (KRS) Kali Ke-28 itu diadakan pada 8 Julai lalu di Dewan Nik Mohd Mohyideen Musa, IPG Kampus Pendidikan Islam, Bangi.

Mejar Abdul Rahaim yang juga merangkap Ketua Sektor Kokurikulum IKRAM Musleh menjadi pembentang kedua dengan tajuk ‘Kadet Remaja Sekolah Musleh di Persada Antarabangsa’.

Pembentangan tersebut menyentuh pelaksanaan program KRS di peringkat antarabangsa melibatkan program-program anjuran KRS Musleh.

Antara program-program yang dianjurkan ialah silih berganti menjadi tuan rumah dengan Indonesia menganjurkan perkhemahan antarabangsa dari tahun 2008 sehingga 2019, International Eco Nature Run, International Students Traditional Archery Championship (MISTAC), serta Edutrip Sejarah Nusantara di Indonesia, Thailand dan Singapura.

Kolokium Amalan Terbaik diadakan bertujuan menerapkan konsep Malaysia Madani yang bersifat menyeluruh berdasarkan enam tonggak utama kepada jurulatih KRS dan TKRS.

Antara objektif lainnya ialah untuk meningkatkan kualiti jurulatih KRS dan TKRS melalui perkongsian ilmu bagi meningkatkan kecemerlangan murid selaras dengan konsep Karamah Insaniah.

Selain itu, ia dapat menambah serta memperkukuh keprihatinan jurulatih KRS dan TKRS terhadap perkembangan semasa dalam bidang pendidikan ke arah melahirkan Anak yang Baik lagi Cerdik (ABC).

Kolokium ini telah dirasmikan oleh Menteri Pendidikan, YB Fadhlina Sidek. Turut hadir Penaung KRS Musleh merangkap Pengarah Eksekutif IKRAM Musleh, Ustaz Megat Mohamed Amin Megat Mohamed Nor.


IKRAM sepadu misi seluruh negara bantu mangsa banjir

SERI KEMBANGAN – Pertubuhan IKRAM Malaysia menguruskan misi kemanusiaannya secara bersepadu dalam menyusun sukarelawan dan agihan bantuan kepada mangsa banjir.

Pengurus Pusat Operasi Banjir IKRAM, Mohd Iqbal Hakim Mohd Adnan berkata, semua misi oleh IKRAM akan diselaraskan mengikut keutamaan di kawasan-kawasan terjejas.

“Kita perlu menyusun mengikut keutamaan dan keperluan agar bantuan dan tenaga dapat disalurkan dengan lebih efektif dan efisien,” jelasnya.

Menurutnya, antara kawasan yang menjadi tumpuan ialah Kuantan, Jerantut dan Temerloh di Pahang manakala Hulu Langat, Shah Alam, Subang Jaya dan Klang di Selangor.

“Kita juga membantu kawasan-kawasan lain yang turut terjejas.”

Tambahnya, setelah pusat operasi ditubuhkan pada Ahad lepas, sebanyak 20 Bilik Operasi Banjir IKRAM telah beroperasi di lima buah negeri, manakala lebih 1,400 sukarelawan IKRAM dan institusinya telah disusun dalam puluhan misi bantuan dan pembersihan.

Kata Iqbal lagi, rakyat Malaysia amat prihatin dengan nasib mangsa-mangsa banjir.

“Sumbangan kewangan melalui institusi-institusi IKRAM sangat memberangsangkan dan kita sangat berterima kasih dan menghargai keprihatinan mereka untuk membantu mangsa-mangsa banjir.”

Sumbangan dan bantuan kepada mangsa-mangsa pascabanjir amat diperlukan. Sumbangan boleh disalurkan ke akaun institusi-institusi IKRAM berikut:

1. Yayasan IKRAM Malaysia – https://www.billplz.com/caknabanjir

3. Hidayah Centre Foundation – https://bit.ly/TBencana

4. IKRAM Health (Bantuan perubatan) – https://www.billplz.com/danabanjirIH

5. Belia Harmoni (Mahasiswa) – https://www.billplz.com/DaruratBanjirHarmoni

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Penyertaan International Eco Nature Virtual Run 2020 kini dibuka

Dengan objektif untuk mempromosikan gaya hidup sihat, pihak penganjur menggalakkan semua yang berminat untuk menyertai larian ini yang mana pendaftaran penyertaan telah dibuka sejak semalam (15 Oktober 2020) sehingga 15 November 2020.

“Tercetusnya program ini disebabkan Perintah Kawalan Pergerakan (PKP) berikutan pandemik COVID-19. Tentunya aktiviti luar tidak dibenarkan,” kata Pengerusi Unit Kokurikulum IKRAM MUSLEH & KRS MUSLEH, Mejar KRSM Abd Rahaim Md Isa.

Tambahnya lagi, para pelajar memerlukan nilai markah kokurikulum bagi memenuhi Pentaksiran Aktiviti Jasmani, Sukan Dan Kokurikulum (PAJSK).

“Program ini juga adalah salah satu usaha untuk kutipan dana membangunkan Pusat Latihan IKRAM MUSLEH di Batang Kali. Untuk tujuan itu, kami telah mensasarkan penyertaan seramai 20,000 orang peserta dalam kalangan murid sekolah, pelajar IPT dan orang awam.”

Tambahnya, berikutan banyak pihak yang menganjurkan program sebegini untuk mendapatkan dana, pihak penganjur berasa yakin dan mampu melaksanakan demikian.

“Cuma perlukan pengetahuan, kemahiran dan pengalaman menguruskan program secara dalam talian seperti ini,” jelasnya.

Beliau yang juga Pengerusi Kadet Remaja Sekolah MUSLEH (KRSM) berkata, syarat yang ditetapkan pihak penganjur, para peserta perlu berlari sejauh 5 kilometer atau menyelesaikan 7,500 langkah dalam tempoh berjalan dari 16 November hingga 15 Disember 2020 menggunakan aplikasi khas seperti NRC, FitBit, Strava dan lain-lain bagi merekod larian mereka.

“Setelah larian selesai, peserta hanya perlu mengemukakan bukti rekod larian untuk mendapatkan e-sijil sebagai perakuan ke atas larian mereka.”

Jelasnya, virtual run (larian maya) bermaksud peserta boleh berlari di mana-mana sahaja, pada bila-bila masa sebelum tarikh akhir yang telah ditetapkan pihak penganjur.

“Sekiranya peserta menghadapi kesukaran untuk berlari, mereka boleh berjoging atau berjalan mengikut rentak sendiri dan apa yang menariknya, peserta boleh melakukannya dengan menggunakan alatan treadmill.”

“Para peserta akan mendapat kemeja-T larian atau kemeja-T Muslimah, dan e-sijil daripada pihak penganjur setelah para peserta menyelesaikan larian maya ini mengikut pakej yang dipilih.”

Selain itu, hadiah bertuah bernilai lebih RM10,000 disediakan kepada peserta-peserta yang bertuah dan sekolah-sekolah yang menghantar penyertaan teramai.

Sebelumnya pada 2 Oktober 2020 lalu, pelancaran laman web rasmi International Eco Nature Virtual Run 2020 (IENVR’20) telah disempurnakan oleh Pengerusi Kluster Pendidikan IKRAM merangkap Penaung IENVR’20, Prof Dr Omar Yaakob di Pejabat IKRAM MUSLEH.

Untuk mendaftar larian maya ini, sila klik pautan https://krsmusleh.onpay.my/order/form/ienvrmy2020. Sebarang info lanjut boleh didapati di laman web rasmi larian  https://econaturerun.krsmusleh.com/


PRU15: Peranan SPR Pastikan Pilihan Raya Telus, Adil

Pada 20 Oktober 2022 yang lepas, Suruhanjaya Pilihan Raya Malaysia (SPR) selaku badan yang bertanggungjawab mengurus pilihan raya telah mengumumkan tarikh-tarikh penting bagi Pilihan Raya Umum ke-15 (PRU15).

Penamaan calon dijadualkan pada 5 November 2022, pengundian awal pada 15 November 2022 dan hari mengundi ditetapkan pada 19 November 2022.

Rakyat Malaysia yang prihatin pasti sangat mengharapkan agar mandat untuk mengundi (memilih) kepimpinan negara ini dilaksanakan dengan telus dan adil.

Seksyen 5 (1) (a) Akta Pilihan Raya 1958 menyebut, “SPR hendaklah menjalankan kawalan dan penyeliaan ke atas perjalanan pilihan raya dan pendaftaran pemilih dalam daftar pemilih, dan hendaklah menentukan supaya semua pegawai pilihan raya menjalankan tugasnya dengan adil, tidak berat sebelah…”

Berikut beberapa cadangan kepada SPR selaku badan yang bertanggungjawab mengurus pilihanraya untuk memastikan PRU15 kali ini telus dan adil:

1. Menyediakan infrastruktur serta tahap keselamatan yang baik sepanjang tempoh PRU15 berlangsung termasuk mengawal, menangkap, mencegah perlakuan yang merupakan kesalahan seperti provokasi atau kelakuan yang mengganggu ketenteraman awam.

2. Sekiranya berlaku bencana seperti hujan berterusan dan bencana banjir besar melanda, SPR sewajarnya mengenal pasti cara agar mereka yang terkesan tidak dinafikan hak untuk mengundi.

3. Petugas-petugas pilihan raya juga hendaklah dilantik oleh SPR daripada kalangan mereka yang berintegriti.

Penjawat awam yang bertugas sebagai petugas hendaklah kekal neutral dan tidak menghadiri sebarang kempen pilihan raya.

Peranan SPR di sini adalah dengan mengambil tindakan atau menggantikan mana-mana penjawat awam yang didapati tidak neutral.

4. Melantik pemerhati dari luar juga adalah satu idea yang baik seperti dilakukan oleh SPR pada PRU14 yang lalu dengan menjemput Badan Pengurusan Pilihan Raya sebagai pemerhati antarabangsa dari 13 negara termasuk anggota ASEAN dan Komanwel serta Asia, selain Malaysian Commonwealth Studies Centre (MCSC) iaitu sebuah pusat kajian dan sokongan kepada Badan Pengurusan Pilihan Raya berpangkalan di Cambridge, United Kingdom.

Akhir kata, SPR yang bebas sangat penting bagi memastikan proses pilihan raya berjalan secara telus dan adil selaras dengan visi SPR itu sendiri untuk mendaulatkan sistem demokrasi di Malaysia.

Ahmad Fauzan Abdul Aziz
Ahli Jawatankuasa IKRAM Legal

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Keluarga – Pejuang Kemerdekaan Tidak Didendang

Setiap kali tarikh 31 Ogos timbul, rakyat Malaysia umumnya akan bergembira bukan hanya kerana ia adalah hari cuti umum kebangsaan, tetapi ia memberi peluang kita menilai pencapaian negara dalam pelbagai aspek pembangunan.

Tidak kurang juga dalam kalangan rakyat yang akan mengimbau kembali bibit-bibit perjuangan dan pengorbanan yang dilalui oleh nenek moyang kita untuk mendapatkan kemerdekaan dan kesejahteraan yang dikecapi hari ini.

Mungkin bagi generasi baru, perjuangan dan pengorbanan tersebut menjadi nyata melalui kisah daripada ibu bapa dan datuk nenek, gambar, video, lokasi sejarah dan artifak yang dapat diikuti dari pelbagai medium yang dapat dicapai.

Aktiviti seperti ini perlulah diteruskan dan dipupuk agar generasi akan datang terus memahami bahawa negara tercinta ini penuh dengan sejarah perjuangan dan pengorbanan.  Sejarah ini boleh dijejaki sejak sebelum kedatangan Inggeris lagi.  Banyak darah dan air mata yang mengalir di  bumi bertuah ini.

Apabila disebut perjuangan dan pengorbanan untuk mencapai kebebasan kita selalu merujuk kepada pimpinan dalam masyarakat dan pasukan keselamatan.  Jasa mereka sangatlah dihargai.

Mereka berdepan secara langsung dengan ancaman dan senjata musuh yang pelbagai macam dengan penuh keberanian.  Diri dan nyawa menjadi benteng agar kita memperolehi kemenangan.  Tiada perkataan yang selayaknya untuk mengungkapkan pengorbanan mereka.

Namun, tidak ramai yang membicarakan pengorbanan yang dilalui oleh keluarga di Malaysia dalam usaha negara mencapai kemerdekaan.  Bagi setiap anggota keselamatan yang terkorban contohnya, ada sahaja keluarga yang menderita.

Ada isteri yang kehilangan suami dan suami kehilangan isteri; ada ibu dan bapa yang kehilangan anak lelaki yang menjadi punca rezeki; anak-anak kecil yang masih dahagakan kasih sayang dan pelukan; ada adik yang kehilangan saudara yang menjadi idolanya. Kehidupan mereka dihiasi dengan kesedihan dan keperitan.

Di kampung dan di bandar, keluarga pada era kemerdekaan bersusah-susah untuk memenuhi keperluan hayat.  Hasilnya, setiap keluarga mampu melangsungkan kehidupan dan membesarkan generasi baru dengan apa sahaja sumber yang diperolehi.

Ibu dan bapa menjadi pejuang-pejuang yang tidak didendangkan tanpa mengira penat lelah.  Lahirlah daripada keluarga ini keutuhan yang menjamin modal insan berterusan buat negara tercinta.

Oleh yang demikian, sempena sambutan Bulan Kemerdekaan kali ini, marilah kita sama-sama menghayati perjuangan setiap keluarga; dahulu dan sekarang, tanpa mengira kaum dan agama terutama perjuangan ibu bapa dalam usaha melahirkan keluarga yang utuh.

Selain daripada itu, ikatan perpaduan dalam kalangan keluarga pelbagai kaum di negara kita sejak sekian lama perlulah dipupuk sentiasa.  Kita kena ingat, nilai muhibah telah mengikat kesepaduan dan menjamin keamanan di Malaysia.

Walaupun ada banyak cabaran yang kita hadapi, perhubungan keluarga silang budaya di negara kita sebenarnya adalah baik. Bak kata Bapa Kemerdekaan:

“Kita semua rakyat Malaysia. Inilah ikatan yang menyatukan kita. Marilah kita sentiasa ingat bahawa perpaduan adalah kekuatan asas kita sebagai rakyat dan sebagai sebuah negara.” (Tunku Abdul Rahman Putra Al-Haj, 3 Jun 1957)

Semua ini dapat dicapai kerana “Walau Kita Berbeza, Tetap Teguh Bersama.”  Selamat menyambut Hari Kemerdekaan Malaysia 2022.

Rozalli Hashim adalah Ketua Kumpulan Fokus Institusi Keluarga Utuh, Kluster Masyarakat Progresif, Pertubuhan IKRAM Malaysia.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Azlan Shah menang Anugerah Emas IKRAM Muda

SERI KEMBANGAN – Ketua Pegawai Eksekutif ARBA Foundation, Ustaz Azlan Shah Nabees Khan telah terpilih sebagai pemenang Anugerah Emas IKRAM Muda dalam Majlis Above & Beyond (A&B) Youth Awards 2021 pada Sabtu.

Beliau merupakan finalis dalam kategori IKRAM Muda MVP (Most Valuable Player) Award iaitu anugerah tertinggi dalam IKRAM Muda yang mengambil kira pencapaian, penglibatan dan aktivisme calon untuk manfaat masyarakat.

Selain Azlan, lima finalis lain dalam kategori ini ialah Dr Nor Aisyah Zainordin (doktor, penulis & penerbit buku), Nurul Syifaa’ Zameran (AJK IKRAM Australia & Aktivis SAYA), Ahmad Mu’az Nawawi (Pengurus MAHA Lawyers & AJK MUBIN), Mohd Najib Razali (pensyarah & penyelidik), Raja Nor Azrin Raja Yunus (pensyarah politeknik & presiden kesatuan pegawai pendidikan) dan Dr Daniel Iqram (Dr Rockstar dan pengarah Spektramuzika).

Azlan berkata dalam satu hantaran Facebooknya, beliau menghargai pencalonan dalam anugerah tersebut dan melihat kemenangan dalam anugerah itu sebagai tanda sangka baik dan kebaikan kenalan dan sahabat-sahabat yang beliau kasihi.

“Satu perkara yang saya amat pasti ialah saya tidak layak. Saya kenal demikian banyak rakan-rakan yang jauh lebih layak dalam perkumpulan dakwah kita ini,” ujarnya yang juga ahli IKRAM Cyberjaya.

Beliau mendoakan semoga Allah Asy-Syakur (Yang Maha Menghargai) menambahkan kebaikan kepada rakan-rakan yang mungkin tidak begitu dikenal penduduk bumi, namun amal baik mereka terkenal dalam kalangan penduduk langit.

Mengenai majlis ini, beliau menyifatkan ia satu platform yang unik bagi mengeratkan ukhuwah, menyuntik motivasi dan dorongan kepada anak-anak muda IKRAM dengan pelbagai pengiktirafan dan anugerah melibatkan hampir 30 bidang dan lapangan ilmu, dakwah dan aktivisme.

“Satu pembaharuan yang segar bagi sebuah gerakan dakwah dan kebajikan untuk menganjurkan acara berskala besar dan ‘ceremonious’ seperti ini,” jelas Azlan.

Dalam pada itu, pakar perubatan kecemasan, Dr Mohd Afiq Mohd Nor yang juga ahli IKRAM Shah Alam menjadi peserta tunggal yang memenangi dua anugerah dalam majlis ini iaitu Career Achievement Award (Anugerah Pencapaian Kerjaya) dan Frontliner of the Year Award (Anugerah Petugas Barisan Hadapan).

Majlis anugerah gilang-gemilang secara maya yang julung kali dianjurkan itu dihadiri lebih 2,000 peserta yang terdiri daripada ahli-ahli IKRAM Muda di Malaysia dan luar negara antaranya Australia, China, Ireland, Jepun, Mesir, New Zealand, Perancis, Sudan, Turki, United Kingdom, Amerika Syarikat dan banyak lagi.

Secara keseluruhannya, terdapat 34 pemenang anugerah mengikut kategori masing-masing. Berikut adalah senarai penuh pemenang dalam majlis tersebut:

Uniknya, semua peserta dihadiahkan dengan ‘Care Package’ berupa bungkusan set cenderamata yang dihantar oleh IKRAM Muda sebelum majlis bermula dan mereka boleh meneroka secara maya pameran ‘booth’ agensi dan penaja semasa majlis berlangsung.

Majlis A&B Youth Awards ini diserikan lagi dengan persembahan muzik oleh kumpulan Strides, cabutan bertuah serta aksi segar dan celoteh ceria pengerusi majlis oleh adik-beradik Fidaa’ Fahmi dan Farhah Fahmi serta pasangan Aqil Junaidi dan Nurul Aiman Mohd Khir.

Tahniah kepada semua para pemenang, terima kasih kepada semua peserta yang memeriahkannya dan setinggi penghargaan kepada para penyumbang dan penaja.

Sekalung tahniah juga buat IKRAM Muda yang diterajui Ketuanya Mohd Hafiz Abd Hamid dan Timbalannya, Dr Syamimi Saadon serta pasukan penganjur yang bertungkus lumus menjayakan majlis ini yang diketuai Amirah Dayana Azlan.

Semoga majlis ini diteruskan secara berkala bagi mencetuskan inspirasi buat anak muda IKRAM untuk menyumbang secara optimum demi manfaat masyarakat dan negara, insya-Allah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Fenomena El Nino, Pemanasan Global dan Peranan Kita

Cuaca panas menggigit di Malaysia telah menyebabkan beberapa kes kelesuan dan kekejangan haba dilaporkan termasuk satu kes strok haba yang menyebabkan kematian baru-baru ini.

Hasil siasatan awal oleh Jabatan Kesihatan Negeri Kelantan mendapati punca kematian kanak-kanak berusia 11 tahun tersebut ialah strok haba dengan dehidrasi teruk.

Orang ramai disarankan mengambil langkah pencegahan bagi menghindarkan masalah kesihatan yang boleh terjadi akibat cuaca panas terutamanya sepanjang musim perayaan ini.

Sehubungan itu, Jabatan Meteorologi Malaysia (METMalaysia) meramalkan fenomena El Nino yang sedang dialami negara pada waktu ini dijangka akan berterusan selama lima bulan iaitu bermula April lepas hingga September ini yang akan menyebabkan berkurangnya kuantiti penurunan hujan dan menaikkan suhu cuaca.

Situasi ini boleh membawa kepada krisis air negara disebabkan oleh kemerosotan paras air sungai dan empangan.

METMalaysia menerusi media sosialnya menjelaskan, El Nino merupakan fenomena pemanasan suhu permukaan lautan yang berlaku setiap dua ke tujuh tahun apabila arus laut yang panas menggantikan arus laut yang kebiasaannya sejuk di Lautan Pasifik, Amerika Selatan iaitu secara spesifiknya berhampiran luar pantai Peru.

Keadaan ini menyebabkan berlakunya musim kemarau, berkurangnya hujan dan cuaca menjadi lebih kering daripada kebiasaan di Asia Tenggara, Indonesia dan Australia.

Pertubuhan Bangsa-Bangsa Bersatu (PBB) hari ini memberi amaran kebarangkalian fenomena cuaca El Nino akan berkembang dalam beberapa bulan akan datang sehingga meningkatkan suhu global ke paras baharu.

Keadaan cuaca yang panas membahang ini turut menimbulkan persoalan kepada para penyelidik berkaitan punca yang mengakibatkannya, adakah disebabkan oleh El Nino atau dipengaruhi pemanasan global?

Ada segelintir ahli sains memberi pandangan, kebarangkalian pemanasan global secara drastik ini berkemungkinan menjadi penyumbang utama kepada kekerapa pembentukan El Nino sejak kebelakangan ini [1][3].

Terdapat banyak faktor semula jadi yang boleh mengubah suhu bumi seperti letusan gunung berapi, namun tidak menjadi punca yang bertanggungjawab terhadap cuaca panas semasa.

Para saintis telah melakukan simulasi model sistem bumi untuk mengkaji keadaan suhu dunia sepanjang abad ke-20 tanpa pengaruh manusia dan adanya pengaruh manusia [2].

Hasil kajian ini mendapati terjadinya pemanasan global pada abad ini berbanding yang dirasai sepanjang abad yang lepas, akibat pelepasan gas rumah hijau ke atmosfera.

Kesan rumah hijau ialah proses penyerapan haba matahari yang terpancar dari permukaan bumi, memerangkapnya di atmosfera dan menghalangnya daripada terlepas ke angkasa.

Gas-gas rumah hijau seperti karbon dioksida, metana dan nitrus oksida yang memerangkap haba ini boleh dianggap sebagai selimut yang membaluti bumi, lalu menjadikan suhu bumi lebih panas daripada yang sepatutnya.

Ringkasnya, semakin banyak gas rumah hijau dilepaskan, semakin panas bumi ini.

Bagi mengatasi isu ini, langkah-langkah perlindungan alam sekitar bersama pengurangan gas rumah hijau harus menjadi keutamaan agar situasi bumi tidak terus menerus ditekan sehingga menjadi tidak terawat.

Kempen peningkatan kesedaran dan amalan kelestarian alam harus ditekankan. Pembangunan yang pesat dialu-alukan, namun ia tidak boleh dibanggakan sekiranya mengorbankan alam sekitar.

Pelbagai usaha boleh diambil seperti mengurangkan penggunaan tenaga fosil, menggalakkan penggunaan tenaga boleh diperbaharui, menanam semula hutan dan sentiasa utamakan pemuliharaan alam sekitar.

Sudah tentu usaha-usaha ini melibatkan kesungguhan dan komitmen semua orang tanpa terkecuali.

Di Malaysia, kesedaran alam sekitar masih di peringkat yang rendah. Sungai dan lautan masih banyak dicemari sampah, longgokan sampah mudah terlihat.

Malah, tong-tong kitar semula sering disalahgunakan. Sekiranya mahukan perubahan, ia seharusnya bermula dengan diri sendiri juga dahulu.

Kita sudah melihat dan juga turut merasai impak akibat mengabaikan alam sekitar. Apakah kita mahu melihat generasi anak cucu kita mewarisi keadaan bumi yang sakit?

Kepesatan pembangunan dan kemajuan teknologi tidak seharusnya menjadikan kita mengorbankan alam yang selama ini telah berkhidmat terus-menerus untuk manusia.

Namun, apabila manusia tidak menjaga alam, ia akan bertindak balas semula kepada manusia dengan memberikan ancamannya.

Basmin Maarof
Pegawai Jabatan Komunikasi dan Media
Pertubuhan IKRAM Malaysia

Rujukan:
[1] Cuaca Panas Melampau: Pemanasan Global atau El-Nino? (ump.edu.my)
[2] Why Does Climate Change? | Center for Science Education (ucar.edu)
[3] https://www.nature.com/articles/nclimate2108

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sumbangan Tamadun Yunani Mati Tanpa Ilmuwan Islam?

Perbincangan tentang kebanyakan bidang keilmuan seringkali merujuk kepada pandangan lestari tokoh-tokoh dari bumi Yunani.

Hatta, dalam perbincangan ilmu-ilmu berkaitan Islam seperti siasah akan tetap mempertimbangkan pandangan susuk-susuk seperti Plato dan Socrates dalam pendefinisian sesuatu istilah.

Fenomena sebegini mengundang kita untuk meninjau tanah asal lahirnya pandangan-pandangan individu yang berakar umbi dalam bidang ilmu dan pemikiran ini.

Sesuai dengan jolokan nama kota purba, Yunani atau Greece memiliki kesinambungan sejarah dengan peradaban Islam lebih dari 5,000 tahun.

Ketika menjalankan kajian penyelidikan tajaan Erasmus dengan sekumpulan rakan penyelidik dari pelbagai negara Euro-Asia, saya berpeluang melawat kota Athens, bandar yang telah menyaksikan kelahiran tokoh-tokoh pemikir yang tidak asing lagi, bagi pengkaji mahupun pembaca sejarah dunia.

Bandar tepi laut ini memang memiliki kecantikan semula jadi yang unik dengan lautnya yang berwarna biru kehijauan dan pasir berbatu-batu bersih yang mendamaikan.

Akal yang biasa tidak mampu membayangkan bagaimana penduduk Athens lebih 2,500 tahun yang lalu, mampu membina bukan sahaja sebuah kota, malah berbilang-bilang binaan yang gagah di bukit-bukit sekitarnya.

Hingga kini ia menjadi tempat untuk ditapaki para pelancong, apatah lagi para pencinta sejarah.

Achropolis dan Phartenon adalah dua mercu tanda kota Athens, menjadikan kota itu seperti sebuah bandar arkeologi yang unik dan menjadi tumpuan masyarakat dunia tanpa mengira bangsa, apalagi agama.

Berbanding bandar-bandar sekular seperti Baku di Azerbaijan, Athens masih jelas terzahir pengamalan agama Kristian Ortodoksnya dengan binaan gereja yang mempunyai seni binanya yang tersendiri.

Berbalik kepada lipatan sejarah keilmuan, kota ini telah menjadi saksi kepada kelahiran dan perkembangan ilmu-ilmu yang penting seperti falsafah, astronomi, matematik dan kedoktoran.

Nama-nama tokoh tersebut dikenali hingga ke hari ini seperti Thales, Pythagoras, Demokritos, Archimedes, Socrates dan Plato.

Meneroka ke alam metafizik pula, tidak keterlaluan jika dikatakan bahawa kewujudan dewa-dewa agungan Yunani adalah bukti bahawa manusia mempunyai sifat semula jadi untuk bertuhan dan menjadi hamba.

Masyarakat Yunani Kuno memiliki kisah mitologi lengkap dengan pelbagai tuhan semimanusia yang dikenali dengan nama-nama Zeus (dewa langit dan bumi), Apollo (dewa kesenian), Poseidon (dewa laut), Hades (dewa kematian), Aphrodite (dewi kecantikan dan cinta), Hermes (dewa perdagangan) dan Athena (dewi kebijaksanaan).

Mereka menggambarkan para dewa seperti manusia, tapi memiliki kekuatan dan keindahan yang lebih daripada manusia biasa. Para dewa dipercayai tinggal di puncak tertinggi Gunung Olimpus.

Untuk menghormati dan menyenangkan mereka, bangsa Yunani Kuno mengadakan pesta olahraga di kaki Gunung Olimpus. Tradisi inilah yang sampai sekarang masih dipertahankan dan diacarakan sebagai Sukan Olimpik.

Sekitar abad keempat SM, di Yunani, telah lahir beberapa tokoh pemikir yang masyhur seperti Thales (640 SM), ahli falsafah pertama yang lahir di Miletus, kemudian disusuli dengan Anaximader, Anaximenes dan Heraclitos yang hidup sekitar tahun 500 SM.

Perkembangan pemikiran Yunani telah mencapai puncaknya pada sekitar tahun 500 hingga 300 SM, iaitu sejak munculnya Socrates yang lahir di Athens pada tahun 470 SM dan meninggal pada usia 71 tahun, pada tahun 399 SM.

Selepas itu, Plato mengambil alih fokus sejarah selama hampir seratus tahun, yang mana beliau juga merupakan salah seorang murid Socrates.

Tanpa memperincikan buah-buah fikiran mereka, tanggapan awal yang boleh diberikan ialah, paparan sejarah ini telah membuktikan bahawa masyarakat Yunani pada waktu itu sangat bersungguh-sungguh dalam berfikir dan memberikan perhatian yang besar kepada ilmu pengetahuan.

Setelah ibu negara Yunani jatuh ke tangan Turki pada tahun 1453, bangsa Yunani berada di bawah kekuasaan Uthmaniyah hampir selama 400 tahun.

Selama masa ini bahasa mereka, agama mereka dan rasa identiti diri tetap kuat, yang menghasilkan banyak revolusi untuk kemerdekaan meskipun gagal.

Menapaki bandar ini di bawah terik mentari musim panas yang menggigit, terlintas di fikiran saya, kemungkinan tamadun yang gagah itu dengan tokoh falsafahnya hanya akan mati di situ sahaja tanpa sumbangan para ilmuwan Islam yang telah bertungkus lumus menterjemahkan karya dan idea-idea falsafah Yunani ke dalam bahasa Arab lalu tersebar ke seluruh pelosok dunia.

Jika kita telusuri sejarah keilmuan Islam pula, perpindahan ilmu yang dilakukan oleh ilmuwan Islam bukanlah usaha yang calang-calang. Beberapa faktor dilihat menyumbang kepada kesuburan perpindahan ilmu melalui penterjemahan ini.

Pertama, ajaran Islam sendiri yang menggalakkan kepada usaha berfikir, menalar (menilai baik buruk), menggunakan akal dan meneroka ilmu pengetahuan. Islam memandang tinggi kepada ilmu dan memuji orang-orang yang berilmu berbanding orang yang jahil.

“Wahai orang-orang yang beriman, apabila dikatakan kepadamu “Berilah kelapangan dalam majlis-majlis,” lapangkanlah, nescaya Allah akan memberi kelapangan untukmu.

Apabila dikatakan, “Berdirilah,” (kamu) berdirilah, nescaya Allah akan mengangkat orang-orang yang beriman daripada kalangan kamu dan orang-orang yang diberi ilmu beberapa darjat. Allah Maha Teliti terhadap apa yang kamu kerjakan.” (Surah al-Mujadilah ayat 11)

Benarlah, para ilmuwan Islam telah menghayati dan mempraktikkan apa yang telah dirakamkan dalam ayat di atas.

Mereka bukan sahaja menterjemahkan ilmu, malah telah memperkembangkan dan menyusurgalurkan dengan wahyu dan perbincangan ilmiah dalam wacana dan penulisan.

Merancakkan lagi suasana tersebut, kemahuan politik dan galakan daripada pemerintah yang wujud ketika itu telah membuka lagi ruang serta peluang yang luas kepada proses penterjemahan tersebut.

Semasa pemerintahan Abbasiyah, setelah pusat pemerintahan dipindah dari Damsyik ke Baghdad, kegiatan penterjemahan dilakukan secara besar-besaran dan dijalankan secara serius.

Khalifah al-Makmun telah memperkasakan usaha penterjemahan berikutan perdebatan yang berlaku mengenai soal-soal agama antara kaum Muslimin di satu pihak dengan kaum Yahudi dan Nasrani di pihak lain.

Untuk menghadapi perdebatan tersebut, mereka merujuk kepada falsafah Yunani agar dalil-dalil dan hujah disusun dengan sebaik-baiknya demi mengimbangi pihak lawan yang menggunakan akal dan logik semata-mata.

Kecintaan khalifah terhadap ilmu pengetahuan terzahir daripada penyediaan sarana dan prasarana bagi pengembangan ilmu pengetahuan. Khalifah Harun al-Rasyid telah membangunkan sebuah institusi yang dinamakan Bait al-Hikmah sebagai pusat perkembangan ilmu.

Wajar dinyatakan di sini tokoh-tokoh yang telah berjasa menterjemahkan ilmu-ilmu dari Yunani seperti  Ibnu al-Muqaffa’, lahir di Parsi pada tahun 724 M, wafat di Basrah tahun 759 M. Hunain Ibnu Ishaq (809/810-876), seorang ahli bahasa Yunani dan Arab. Ishaq bin Hunain, wafat tahun 910/911 M, seorang doktor, penterjemah falsafah Yunani.

Selain itu, nama-nama seperti Yohana Ibn Bitrik; Abdul Masih Ibn Abdullah Naiman al-Hismi (835 M); Qasta Ibn Luqa al-Balabaki (835 M); Abu Mist Matta Ibnu Yunus al-Qaunani (w. 940 M); Abu Zakaria Yahya Ibn Adi al-Mantiqi (w. 974 M); Abu al-Khair al-Hasan Ibn al-Khammas (1942 M) juga turut melatari sejarah penterjemahan ilmu Yunani ke dunia luar.

Sehingga kini, setelah pulang ke tanah air, saya masih terfikir, mungkinkah kehebatan ilmu dan falsafah yang lahir di kota Athens akan mati di situ sahaja tanpa intervensi terjemahan dan pengembangan daripada ilmuwan Islam?

Persoalan yang lebih utama ialah, mampukah kita mempertahankan sejarah keilmuan dengan turut membaca dan mewacanakannya? Paling kurang, generasi mendatang perlu tahu dan bangga bahawa ilmuwan Islam pernah megah di persada ilmu dunia.

Pensyarah Kanan, Fakulti  Pendidikan dan Sains Sosial (FESS OUM) dan Penasihat Pertubuhan Ilmuwan dan Cendekiawan Muslim Malaysia (ILMAN).

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kerjasama aktif didik masyarakat celik undang-undang

Ketika ditemubual dalam slot Warna Pagi di Radio IKIM.fm semalam, beliau menjelaskan bahawa ia adalah salah satu resolusi dalam Seminar Keluarga Dalam Pelaksanaan Syariah 2016 pada Sabtu, 26 Mac yang lalu di Shah Alam.

“Program berjalan lancar dan mendapat sambutan yang baik,” tambah beliau.

Beliau berkata, untuk seminar kali ini, sasaran tertentu iaitu hakim-hakim Mahkamah Syariah di sekitar Selangor dan semua kakitangannya turut bersama selain wakil-wakil pertubuhan wanita yang terlibat dalam usaha-usaha pembelaan wanita.

“Banyak perubahan yang telah dilakukan oleh Mahkamah Syariah Negeri Selangor di bawah pimpinan YAA Dato Dr Naim Hj Mokhtar. Ia sebagai contoh yang dapat dan boleh dilaksanakan di negeri-negeri lain.”

Dalam pada itu, peguam Puan Sazira Abdul Aziz berkata, seminar tersebut terbahagi kepada dua sesi di mana yang pertama berupa ucaptama yang disampaikan oleh Datuk Ismail Yahya, mantan Ketua Hakim Syarie Negeri Terengganu yang memfokuskan tajuk “Ke Arah Mahkamah Syariah Yang Mesra Keluarga”.

“Dalam ucaptama tersebut, Datuk Ismail memfokuskan kepada sistem inquisitorial yang mana di Mahkamah Syariah, hakimnya lebih bertindak aktif jika dibandingkan dengan sistem adversarial di mana hakimnya pasif dan neutral,” jelas beliau.

Justeru dalam kes ini menurutnya, hakim akan aktif bertanya dan memberi nasihat dan antara sebab-sebab kelewatan sesuatu kes adalah disebabkan tangguhan mahkamah, kes ditutup dan di buka semula serta peguam yang bertukar.

“Manakala keduanya adalah forum daripada YAA Datuk Mohd Naim dan Datuk Haini Hassan, Ketua Pengarah Jabatan Bantuan Guaman yang mewujudkan ruang interaksi antara pihak mahkamah untuk menjelaskan manakala peserta yang hadir untuk bertanya,” kata Sazira.

Dengan kehadiran Pengerusi Jawatankuasa Hal Ehwal Wanita dan Keluarga Negeri Selangor, YB Dr Daroyah Alwi sendiri, beliau dapat mendengar daripada pihak mahkamah dan masyarakat apa keluhan rakyat dan dapat memperbaiki serta menambah baik sistem yang sedia ada.

“Forum ini dilihat sangat berjaya di mana pihak-pihak dapat bertanyakan soalan dan mahkamah menjelaskan pelbagai isu-isu yang dibangkitkan.”

Che Asmah berkata, maka dengan itulah Wanita IKRAM mengambil pendekatan membuka ruang untuk memberi kefahaman kepada masyarakat mengenai sistem yang ada, penambah baikan yang telah dilakukan dan bagaimana mereka boleh mendapatkan hak dalam melaksanakan keadilan tersebut.

Beliau turut menjelaskan enam resolusi yang dihasilkan dalam seminar tersebut iaitu:

1. Bersama-sama meneruskan usaha-usaha bagi meningkatkan mutu kualiti pekhidmatan kepada pelanggan oleh pihak Mahkamah Syariah sendiri, khasnya Jabatan Kehakiman Syariah Negeri Selangor (JAKESS) yang boleh dijadikan contoh kepada institusi-institusi Mahkamah Syariah di negeri-negeri lain.

2. Mahkamah Syariah lebih bersifat inquisitorial terutama dalam kes-kes yang melibatkan penceraian, fasakh, takliq dan rujuk.

3. Jabatan Bantuan Guaman diperkasakan dengan memberi penambahan peruntukan kepada agensi tersebut bagi membolehkan mereka melebarkan usaha-usaha bantuan guaman mereka kepada rakyat yang memerlukan, kerana ia adalah satu agensi penting yang banyak mengendalikan kes-kes pembelaan wanita dan keluarga.

4. Menyokong usaha-usaha agensi kerajaan untuk terus memberikan kerjasama dan sokongan dalam menjayakan inisiatif yang telah dilakukan bagi meningkatkan martabat Mahkamah Syariah.

5. Sebagai NGO, Wanita IKRAM khususnya akan bekerjasama dengan semua NGO dan menggalakkan NGO-NGO berperanan aktif dalam memberi kefahaman kepada masyarakat agar mereka lebih celik undang-undang dan memahami proses-proses yang berlaku dalam mahkamah itu sendiri.

6. Mengkaji penubuhan Child Support Agency yang dapat membantu dalam urusan-urusan nafkah.

Walaupun sudah ada badan sokongan keluarga yang diusahakan di peringkat Mahkamah Syariah kata Che Asmah, Child Support Agency ini adalah satu lagi kaedah yang perlu dikaji dan diperhalusi untuk melihat sama ada ia boleh dilaksanakan dalam membantu memperbaiki urusan-urusan pembayaran nafkah kepada anak-anak.

“Justeru, Wanita IKRAM akan melihat kepada perkara ini selain mengumpulkan sumber-sumber yang ada untuk mengemukakan satu cadangan sama ada pelaksanaan itu boleh dibuat di peringkat kerajaan negeri atau kerajaan pusat,” ujar beliau.

Seminar tersebut mendapat sokongan penuh daripada YB Dr Daroyah yang turut meminta Wanita IKRAM supaya meneruskan ‘The Road Show’ ini ke peringkat daerah-daerah untuk memberi kefahaman kepada rakyat jelata mengenai prosedur-prosedur ini dan menyampaikan perubahan-perubahan yang telah berlaku.

Berita1. Sinar Harian: http://bit.ly/1RJlK0M2. Harian Metro: http://bit.ly/1REHkgC3. Berita Harian: http://bit.ly/25rQSWI4. IKRAM: http://bit.ly/1UR3yCP

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Anggota kabinet negara angkat sumpah

Timbalan Perdana Menteri, Datuk Seri Dr Wan Azizah Wan Ismail, mengetuai barisan 13 anggota Kabinet tersebut yang turut disaksikan Perdana Menteri, Tun Dr Mahathir Mohamad, dan isteri, Tun Dr Siti Hasmah Mohamad Ali.

Istiadat yang bermula pada 5.45 petang dengan penerimaan surat cara pelantikan oleh Dr Wan Azizah yang juga Presiden Parti Keadilan Rakyat (PKR) selaku Timbalan Perdana Menteri dan Menteri Wanita dan Pembangunan Keluarga.

Beliau yang juga Timbalan Perdana Menteri wanita yang pertama di negara ini melafazkan ikrar sumpah jawatan dan taat setia sebelum menandatangani dokumen rasmi pelantikan dengan disaksikan oleh Ketua Hakim Negara, Tun Raus Sharif, dan Ketua Setiausaha Negara, Tan Sri Dr Ali Hamsa.

Turut mengangkat sumpah berkenaan ialah Presiden Parti Pribumi Bersatu Malaysia (PPBM), Tan Sri Muhyiddin Yassin, sebagai Menteri Dalam Negeri; Setiausaha Agung DAP, Lim Guan Eng, sebagai Menteri Kewangan; dan Presiden Parti Amanah Negara (AMANAH), Mohamad Sabu, sebagai Menteri Pertahanan.

Ahli Parlimen Simpang Renggam, Dr Maszlee Malik, pula mengangkat sumpah sebagai Menteri Pendidikan; Ahli Parlimen Titiwangsa, Rina Mohd Harun (Menteri Pembangunan Luar Bandar); Timbalan Presiden PKR, Datuk Seri Mohamed Azmin Ali (Menteri Hal Ehwal Ekonomi); Ketua Wanita PKR, Zuraida Kamaruddin (Menteri Perumahan dan Kerajaan Tempatan); dan Setiausaha Organisasi Kebangsaan DAP, Anthony Loke (Menteri Pengangkutan).

Timbalan Pengerusi DAP Gobind Singh Deo sebagai Menteri Komunikasi dan Multimedia; Naib Pengerusi DAP, M Kulasegaran (Menteri Tenaga Manusia); Timbalan Presiden AMANAH, Salahuddin Ayub (Menteri Pertanian dan Industri Asas Tani); dan Pengarah Strategi AMANAH, Dr Dzulkefly Ahmad (Menteri Kesihatan), turut mengangkat sumpah.

Dalam perkembangan berkaitan, mereka turut menandatangani dokumen rasmi pelantikan dengan disaksikan oleh Raus dan Ali.

Istiadat itu berakhir dengan bacaan doa oleh Mufti Wilayah Persekutuan Kuala Lumpur, Datuk Dr Zulkifli Mohamad Al-Bakri.

Sebelumnya, pada 10 Mei lepas, Tun Dr Mahathir Mohamad, 92, telah mengangkat sumpah sebagai Perdana Menteri Malaysia ketujuh, sehari selepas Pakatan Harapan memenangi Pilihan Raya Umum Ke-14 yang menyaksikan tamatnya pemerintahan 61 tahun Barisan Nasional.

Dr Mahathir dijangka menamakan anggota Kabinet yang seterusnya secara berperingkat.


Wajah baru politik kolaborasi

Pada hemat penulis, belum pernah terjadi majlis menandatangani memorandum persefahaman (MoU) antara pihak kerajaan dan pembangkang di negara ini sebagaimana yang berlaku pada Isnin lalu.

Titah Yang di-Pertuan Agong agar semua pihak perlu mengamalkan demokrasi bermusyawarah dalam mencari penyelesaian kepada apa jua permasalahan telah diterjemahkan melalui Memorandum Persefahaman Transformasi dan Kestabilan Politik.

MoU ini merangkumi aspek Pemerkasaan Pelan Covid-19, Transformasi Pentadbiran, Pembaharuan Parlimen, Kebebasan Institusi Kehakiman, Perjanjian Malaysia MA63 dan Pembentukan Jawatankuasa Pemandu.

Ini adalah salah satu bentuk kolaborasi politik yang pernah disarankan oleh lebih 70 badan bukan kerajaan (NGO) dan pertubuhan masyarakat madani (CSO) pada November tahun lalu, termasuk saranan Pertubuhan IKRAM Malaysia (IKRAM) pada bulan lalu.

“Kolaborasi politik sebegini amat kritikal demi kepentingan rakyat dan negara. Melalui kolaborasi ini diharap kekuatan dan kepakaran kedua-dua belah pihak akan dapat dimanfaatkan untuk kebaikan rakyat dan negara,” kata Presiden IKRAM, Dr Mohd Parid Sheikh Ahmad dalam satu kenyataan media.

Bukan mudah untuk menjayakan persefahaman ini. Sama ada pihak kerajaan atau pembangkang, masing-masing ada kepentingan dan pandangannya yang  berbeza antara satu sama lain dalam mentadbir urus negara.

Namun atas titah Agong, kepentingan negara dan jiwa besar kedua-dua belah pihak, persefahaman ini dapat dijayakan bermula dengan pertemuan antara Perdana menteri dan pihak pembangkang pada bulan lalu, kita dapat lihat hasilnya melalui tandatangan MoU yang bersejarah tersebut.

Secara zahirnya, MoU ini banyak memberikan manfaat dalam memulihkan keadaan negara yang sedang menghadapi cabaran getir pandemik Covid-19 terutamanya dalam sektor kesihatan, pendidikan dan ekonomi.

Persefahaman sebegini dilihat amat positif bagi memastikan negara berada di landasan yang tepat untuk dipulihkan tanpa diganggu-gugat dengan agenda politik tertentu yang rakus merebut kekuasaan.

Jika persefahaman ini tidak berlaku, boleh jadi negara bakal menyaksikan lagi pertukaran demi pertukaran kerajaan dan Perdana Menteri setiap tahun sebelum Pilihan Raya Umum ke-15 yang menggambarkan ketidakstabilan situasi politik negara.

Melalui persefahaman ini, walaupun ahli-ahli parlimen pembangkang tidak berada dalam kerajaan, mereka masih boleh menyumbang dengan cara yang lain untuk membantu memulihkan negara, selain mengemukakan usul dan berbahas dalam persidangan Dewan Rakyat.

Justeru, kerjasama pihak kerajaan dan pembangkang melalui MoU ini dilihat mampu menstabilkan keadaan itu dan selari dengan titah Agong, “Sesungguhnya yang menang tidak menang semua, dan yang kalah tidak kalah semua.”

Namun begitu, rakyat masih menunggu hala tuju, kayu ukur dan keberkesanan MoU ini dalam lima aspek tersebut. Aspek-aspek ini wajar diperhalusi dan diperincikan langkahnya untuk tatapan umum agar rakyat dapat mengetahui kemajuan hasil MoU tersebut.

Adakah kes Covid-19 mampu ditangani? Ada berlaku transformasi dalam pentadbiran negara? Adakah wujud pembaharuan dalam parlimen? Adakah institusi kehakiman negara benar-benar bebas? Adakah Perjanjian Malaysia MA63 akan dikaji semula dan ditambah baik? Adakah Jawatankuasa Pemandu berfungsi dengan sebaik-baiknya?

Pada saat genting seperti pandemik Covid-19 ini, tidak dapat tidak pihak kerajaan dan pembangkang perlu serius dalam melaksanakan kandungan MoU yang telah dipersetujui demi memastikan negara dapat dipulihkan dengan segera dalam pelbagai sektor dengan jayanya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM Mengalu-alukan Akaun Simpanan Syariah KWSP

Pertubuhan IKRAM Malaysia (IKRAM) mengucapkan tahniah kepada Kumpulan Wang Simpanan Pekerja (KWSP) atas pengumumannya untuk menyediakan pilihan simpanan persaraan baharu berteraskan Syariah yang akan bermula pada awal 2017 dan dibuka pendaftarannya untuk ahli KWSP pada hari ini.

IKRAM amat mengalu-alukan langkah ini dan percaya umat Islam telah lama menantikan pengumuman sebegini.

IKRAM mengucapkan syabas kepada orang ramai yang telah berpusu-pusu beratur sejak awal pagi di hadapan pejabat-pejabat KWSP. Ini menunjukkan kesungguhan masyarakat untuk memastikan simpanan mereka diuruskan secara halal.

Ini juga berkemungkinan disebabkan mereka tidak mahu terlepas peluang kerana jumlah simpanan Syariah yang ditawarkan kali ini hanya berjumlah RM100 bilion, iaitu kira-kira 15 peratus daripada keseluruhan aset pelaburan KWSP yang bernilai RM681.71 bilion sehingga akhir Mac lalu.

Sehubungan dengan itu, IKRAM menyeru pihak KWSP agar berusaha untuk memenuhi semua permintaan umat Islam ini dengan menyediakan dana patuh Syariah yang lebih besar seberapa segera.

IKRAM juga mencadangkan KWSP untuk menambah baik lagi sistem pendaftaran dan menjadikannya lebih mesra pengguna seperti membenarkan pendaftaran melalui sistem atas talian (online), melalui telefon pintar atau melalui majikan masing-masing.

IKRAM menggalakkan semua ahli KWSP Muslim dan seluruh ahli IKRAM khususnya untuk segera mendaftarkan pertukaran kepada akaun Simpanan Syariah agar harta mereka diuruskan dengan cara yang halal dan diredhai Allah SWT.

Allah SWT menyebutkan dalam al-Quran yang bermaksud:

“Wahai manusia makanlah apa dalam dunia ini daripada yang halal lagi baik, dan janganlah ikuti jejak langkah syaitan, sesungguhnya ia bagimu adalah musuh yang nyata.” (al-Baqarah 2:16)

IKRAM juga menyeru pihak kerajaan untuk memastikan semua dana milik negara dan masyarakat diuruskan secara patuh Syariah sepenuhnya.

“Rezeki yang halal membawa keberkatan dan kemakmuran.”

Naib PresidenMerangkap Pengerusi Jawatankuasa UlamaPertubuhan IKRAM Malaysia (IKRAM)


Guru, kakitangan KEMAS dibenar berpolitik: PRU15 makin hampir?

Jika tiada angin, masakan pokok bergoyang. Barangkali peribahasa ini sesuai dikaitkan dengan isu yang hangat diperkatakan dalam kalangan guru baru-baru ini.

Pada 22 Januari lalu, guru dan kakitangan Jabatan Kemajuan Masyarakat (KEMAS) dibenarkan berpolitik berkuat kuasa serta-merta.

Perdana Menteri, Dato’ Sri Ismail Sabri Yaakob berkata bahawa perkara itu telah diputuskan kabinet bagi menghormati prinsip demokrasi, memandangkan sebelum ini golongan berkenaan dilarang untuk berpolitik.

Benarkah alasan sedemikian menjadi puncanya atau apakah di sebalik membenarkan para guru terlibat politik?

Hakikatnya, sebelum ini pernah diedarkan notis pekeliling untuk menyekat guru daripada berpolitik dan ramai dalam kalangan mereka diberi amaran untuk diambil tindakan.

Selain itu, menerusi Pekeliling Perkhidmatan Bil 9 Tahun 2010 hanya membenarkan guru gred DG41 hingga DG48 aktif dalam bidang politik, namun perlu mendapatkan kebenaran rasmi daripada Ketua Setiausaha Kementerian Pendidikan kerana terdapat beberapa syarat yang ditetapkan sebagai penjawat awam.

Namun, membenarkan guru sekolah dan petugas Jabatan Kemajuan Masyarakat (KEMAS) di seluruh negara untuk berpolitik adalah satu keputusan yang tergesa-gesa dan tidak sesuai memandangkan tugasan hakiki guru sudah sangat membebankan.

“Keputusan itu perlu dikaji semula atau dibahaskan di peringkat Parlimen kerana tugas guru untuk menggalas tugas pendidik dalam masa sama sebagai ahli politik boleh memberi kesan kepada masa depan anak bangsa,” kata Aktivis Sosial, Tan Sri Lee Lam Thye.

Ia perlu dikaji berikutan implikasi daripada keputusan itu boleh memberi kesan kepada semua pihak termasuklah generasi masa depan.

“Tugas seorang guru di bilik darjah menuntut pelbagai cabaran ditambah lagi negara berdepan dengan pandemik COVID-19 yang memberi impak kepada semua lapisan masyarakat terutama sistem pendidikan negara.”

Tegas beliau lagi, apabila guru dibenarkan terbabit dalam bidang politik, ini boleh mewujudkan situasi tegang dan menjejaskan kualiti pendidikan sekiranya mereka gagal membahagikan antara tugasan hakiki dan politik.

Melihat kepada pengumuman yang drastik itu, pelbagai pihak khususnya guru tampil menyuarakan pandangan mereka.

Menurut Saharuddin Abdullah menerusi Facebook berkata:

“Ada pro dan kontra apabila dibenarkan secara terbuka. Jangan sampai timbulnya perpecahan dan berpuak-puak dalam kalangan guru. Paling malang jika isu kepartian dibawa masuk ke dalam bilik darjah bersama dengan anak-anak didik.”

Kata Aizat Aziz pula, “Clarify molek, untuk parti memerintah sahaja atau untuk kedua-dua belah pihak?

“Boleh je..asalkan tidak mengabaikan tugas,” kata Adzahar Salleh.

Mohd Nadzri berkata tiada masalah, sambil mengingatkan bahawa politik hanya di luar sekolah, perlu bersikap neutral apabila masuk sekolah.

“Boleh berpolitik untuk mana-mana parti politik ikut cita rasa kita atau kena berpolitik untuk parti yang sudah ditentukan? Paksa rela.. Kena bagi clear tu, jangan nanti ada meja kerusi pula terbang di sekolah,” ujar Masquerana Sergio dengan sarkastiknya.

Dalam pada itu, Zamzuri Ghazali memberi maklum balas secara sinis bahawa ia adalah tanda-tanda Pilihan Raya umum (PRU) sudah tidak lama dan guru bertukar menjadi ‘penganalisis politik’ Facebook.

“Politik dalam kelas pun dah jenuh, ini kan pula nak politik kat luar kelas dan sekolah,” bidas Shamsul Shuhaimi Shaari meluahkan rasanya.

Menerusi FB Ajai Komeng pula, ia memberikan satu respons yang tular, “Mereka dah lama lalai.. Kita je baru nak rancang.”

Begitulah sebahagian suara-suara rakyat Malaysia yang melihat keputusan yang dibuat kerajaan ‘Keluarga Malaysia’ ini.

Menurut Pengerusi Kumpulan Bertindak Ibu Bapa bagi Pendidikan (PAGE), Datin Noor Azimah Rahim, guru yang berhasrat untuk aktif berpolitik sebaiknya meninggalkan profesion perguruan daripada membawa perkara yang tidak baik seterusnya memburukkan lagi sistem pendidikan negara yang dilihat rapuh ketika ini.

“Kita sering mendengar keluhan guru yang terbeban dengan tugasan hakiki, selain tidak mempunyai masa yang cukup untuk menyediakan rancangan pengajaran, menghadiri kelas, mengajar, menilai, menjalankan aktiviti, hadir di kursus dan mesyuarat serta menyelesaikan tugas pentadbiran mereka.”

Tegas beliau lagi, para pelajar hampir tidak mendapat pendidikan yang baik sejak dua tahun lalu.

“Terdapat jurang pembelajaran yang tidak memuaskan dan perkara itu perlu diperbaiki supaya pelajar mencapai standard dan tanda aras yang ditetapkan.”

Sewajarnya, kerajaan tidak membenarkan politik masuk ke sekolah di saat sistem pendidikan negara dalam situasi genting.

“Sepatutnya perlu difikirkan langkah untuk memantapkan sistem pendidikan di saat negara berdepan pandemik COVID-19 sehingga Pembelajaran dan Pengajaran di Rumah (PdPR) dijalankan dan kini sesi persekolahan secara bersemuka baru bermula.”

Realitinya, ini adalah waktu terbaik untuk memulihkan kembali semangat pelajar dengan komitmen guru yang sentiasa memberikan khidmat terbaik bagi melahirkan generasi muda yang kompeten dan berkualiti, bukannya ketinggalan.

Dalam pada itu, Kesatuan Guru-Guru Melayu Malaysia Barat (KGMMB) berpendapat, jika kelulusan serta-merta untuk guru berpolitik boleh dibuat, golongan pendidik gred DG41 hingga DG48 berjawatan seperti penolong kanan, guru besar atau pengetua juga harus dibenarkan memegang jawatan khususnya dalam kesatuan guru.

“Akta Kesatuan Sekerja 1959 sewajarnya dipinda bagi membolehkan pendidik DG41 hingga DG48 yang berjawatan aktif berpersatuan atau dalam kesatuan memandangkan golongan itu sudah dibenarkan terbabit dalam politik,” kata Presiden KGMMB, Jasni Md Kechik.

Menurutnya, akta yang hanya membenarkan guru DG41 hingga DG48 tidak berjawatan memegang jawatan atau terbabit dalam kesatuan guru adalah satu keperluan.

“Namun jika kelulusan serta-merta guru boleh berpolitik, guru gred DG41 hingga DG48 berjawatan seperti penolong kanan sekolah, guru besar atau pengetua juga harus dibenarkan memegang jawatan, khususnya dalam kesatuan guru.”

Mampukan situasi guru yang mengabaikan tugasan hakikinya itu ditangani jika keputusan itu diteruskan?

Kebenaran itu tanpa garis panduan konsisten?

Kata Tan Sri Lee Lam Thye lagi, pembabitan aktif seorang guru dalam politik boleh mencetuskan konflik antara rakan seperjuangan, pentadbir dan sekiranya tiada kefahaman sama antara mereka dan tentunya implikasi ini memberi kesan jika ada guru yang gagal mengawal emosi akibat pengaruh politik yang kuat.

“Saya berharap perkara ini dapat ditimbang semula memandangkan kita bukanlah terhad masa atau keperluan golongan guru untuk berpolitik,” katanya.

Beliau yang juga Pengerusi Pertubuhan Ikatan Komuniti Selamat berharap jika keputusan itu diteruskan, kerajaan melalui Kementerian Pendidikan (KPM) meletakkan garis panduan konsisten dalam usaha memastikan tiada isu bertentangan membabitkan sekolah dan pelajar.

“Guru yang mahu aktif berpolitik perlu mengikut syarat dan kriteria yang digariskan oleh pihak berkenaan serta perlu dipatuhi. Garis panduan perlu jelas dan menjadi sempadan sejauh mana guru boleh berpolitik tanpa mengganggu tugasan hakiki mereka sebagai individu yang bertanggungjawab menyampaikan ilmu kepada anak bangsa.”

Tentunya semua itu perlu dijelaskan secara terperinci bagi mengelakkan sebarang isu dan permasalahan luar jangka membabitkan guru, pentadbir, ibu bapa dan pelajar terutama membabitkan pengaruh politik.

Bagi para guru yang meminati politik, mendengar keputusan ini seolah-olah seperti ‘pucuk dicita, ulam mendatang’ kerana mempunyai kecenderungan tersebut.

Tetapi, bagi yang tidak demikian, merasakan pelbagai kebarangkalian yang bakal berlaku hingga akan menjejaskan tugas hakiki sebagai seorang guru.

Pelbagai persepsi yang tergambar di fikiran para guru. Bukan mereka sahaja, tetapi rakyat Malaysia tentunya. Mengapa keputusan itu dikeluarkan pada waktu ini seakan-akan menjadi petanda Pilihan Raya Umum 15 (PRU-15) semakin menghampiri?

Pada sisi lain, dapat dilihat bahawa pihak kerajaan seakan kekurangan ‘tenaga atau pengikut’ untuk mengekalkan kedudukan kuasanya.

Apa yang menjadi tanda tanya yang wajib dijawab oleh Perdana Menteri dan pihak kerajaan, yang kononnya membenarkan para guru terlibat politik adalah kerana menghormati prinsip demokrasi ialah, bagaimana prinsip demokrasi bagi kakitangan awam yang lain?

Adakah prinsip demokrasi itu ‘terhijab’ untuk mereka yang bukan guru?

Janganlah keputusan yang tergesa-gesa yang dibuat ini menjadikan arena perguruan terabai dan menjadi huru-hara serta menampakkan ketidakcerdikan pihak kerajaan untuk menjaga kepentingan kuasa mereka.

Terdahulu, penjawat awam termasuk guru dan ahli akademik telah diarah untuk melepaskan jawatan dalam mana-mana parti politik dengan serta-merta.

Ketua Setiausaha Kementerian Pendidikan Malaysia (KPM) Datuk Yusran Shah Mohd Yusof dalam surat bertarikh 8 Disember 2021 mengeluarkan arahan pembatalan kelulusan penglibatan penjawat awam dalam politik bagi warga KPM.

Menurut surat tersebut, semua pegawai awam di semua peringkat kumpulan atau gred tidak dibenarkan sama sekali bertanding atau memegang jawatan atau dilantik dalam apa-apa jawatan dalam sesebuah parti politik.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Di manakah Menteri Kesihatan?

Pada hari ini terbaca satu berita di portal Free Malaysia Today yang bertajuk ‘HKL Doctors raise red flag over Covid-19 Crisis.’ Hati terasa sedih dan sayu.

Berita itu juga memuatkan gambar sepasukan petugas hospital yang sedang membuat CPR kepada seorang pesakit  di atas lantai Hospital Kuala Lumpur kerana tiada katil yang kosong. Gambar itu amat memilukan.

Berita tersebut menyatakan bahawa kapasiti di Hospital Kuala Lumpur sudah penuh. Pesakit-pesakit terpaksa di rawat di atas kerusi toda dan jika terpaksa berbaring, di atas lantai hospital.

Maka terfikirlah penulis, kenapakah sampai begitu keadaannya? Adakah kapasiti puluhan hospital swasta di Lembah Klang juga sudah penuh?

Atau tidak ada kepemimpinan (leadership) untuk menyatukan segala sumber, termasuk sumber pihak swasta bagi menangani keadaan kritikal ini?

Kepemimpinan ini harus diambil oleh Menteri Kesihatan, jika tidak pun Perdana Menteri sendiri. Menteri mempunyai kuasa dan pengaruh untuk memanggil semua pimpinan hospital swasta bagi sama-sama menangani situasi yang kritikal ini.

Namun apa yang kita perhatikan, kepimpinan KKM seolah-olah diserahkan sepenuhnya kepada Ketua Pengarah Kesihatan, Tan Sri Dr Norhisham Abdullah.

Semasa kepimpinan negara bertukar pada awal tahun 2020, apabila Menteri Kesihatan tidak mengambil peranan utama dalam krisis Covid-19 ini, sebaliknya menyerahkan kepada KP KKM, ramai yang fikir itu hanya bersifat sementara.

Sangkaannya selepas sebulan dua, Menteri akan kembali sebagai peneraju utama. Namun selepas lebih satu tahun, tidak muncul-muncul juga Menteri, masih memainkan peranan di belakang tabir.

Perdana Menteri pun seperti membiarkan sahaja Menteri Kesihatannya tidak berperanan.

Persoalan yang ingin ditanya: Tidak malukah Menteri yang mengambil gaji Menteri tetapi tidak membuat kerja Menteri?

Perdana Menteri boleh selamba sahaja membiarkan menterinya tidak buat kerja dan makan gaji buta?

Kabinet boleh sahaja tengok KP KKM bergelut berseorangan bersama dengan pegawai-pegawainya?

Tidak hairan rakyat tularkan tanda pagar #KerajaanGagal.

Wahai Perdana Menteri dan Menteri Kesihatan, di manakah kamu? Kamu nak tunggu khidmat kesihatan jadi bagaimana baru nak sedar dan ‘jengoi’ (munculkan) muka?

Kepimpinan seorang Menteri Kesihatan yang berfungsi amat diperlukan ketika perkhidmatan kesihatan berada pada keadaan yang amat kritikal.

Jika tidak mampu memimpin KKM, maka wahai Perdana Menteri, carilah Menteri Kesihatan lain yang punyai kemampuan dan kewibawaan.

Jika tiada perubahan yang bermakna, kemungkinan kempen kibar bendera hitam akan mendapat momentum serta sokongan rakyat.

Nahar Md Nor
Ahli Jawatankuasa Pusat IKRAM
(Seorang akauntan bersara yang cintakan negaranya dan ingin melihat ia diperintah secara adil dan rahmah)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…